text:
SAK A WƐ
Dũniyã saab kolgame bɩ?
1. Ãnd n tõe n sõng tõnd tɩ d bãng sẽn wat beoogo?
YÃMB zoe n kelga kibay radio wã bɩ televiziõ wã pʋgẽ, n sok y meng dũniyã sẽn na n baas to-
2, 3. Bõe la a Zeezi karen-biisã ra rat n bãnge, la bõe la a yeel-ba?
2 Biiblã sã n gomd dũni saab yelle, pa tẽn-gãongã sãoong ye. Yaa nin-wẽnsã sãoongo. A Zeezi mooname tɩ Wẽnnaam Rĩungã na n wa sooga tẽngã. (Luk 4:
3 Sag-kãngã pʋgẽ, d na n yãa bũmb toor-toor sẽn maand rũndã-rũndã, tɩ wilgd vẽeneg tɩ dũniyã saab ta n saame. La d na n deng n goma zabr sẽn zĩnd saasẽ yelle, tɩ sõng-d tɩ d wʋm yɛlã sẽn tar kengrã võore.
ZABR N ZĨND SAASẼ
4, 5. a) A Zeezi sẽn deeg naamã poore, bõe n maane? b) Vẽnegr 12:
4 Sak a 8 wã pʋgẽ, d bãngame tɩ yaa yʋʋmd 1914 la a Zeezi lebg Rĩm saasẽ. (Dãniyɛll 7:
5 A Sʋɩtãan maanda a sẽn tõe n na n kɩt tɩ ninsaalbã namse. A wakatã sẽn ket bilfã yĩnga, a sũurã yikame, bala Wẽnnaam pa na n le bas t’a nams ninsaalbã ye. Masã, bɩ d ges bũmb nins a Zeezi sẽn yeel tɩ na n maana yaoolem wakatã.—Ges-y Vẽnegr 23.
YAOOLEM WAKATÃ
6, 7. Bõe n wilgd t’a Zeezi sẽn yeel zabã la komã wɛɛngẽ wã pidsda rũndã-rũndã?
6 Zabã. A Zeezi yeelame: “Soolem na n yika zabr ne soolem a to, tɩ rĩung yik ne rĩung a to.” (Matye 24:
7 Komã. A Zeezi yeelame tɩ ‘kom na n zĩndame.’ (Matye 24:
8, 9. Bõe n wilgd t’a Zeezi sẽn yeel tɩ tẽn-digimdg la bã-longds n na n zĩndã pidsdame?
8 Tẽn-digimdgu. A Zeezi ra pĩnd n togsame tɩ “tẽn-digimdg kãsems na n zĩndame.” (Luk 21:
9 Bãasã. A Zeezi reng n togsame tɩ ‘bã-longds na n zĩndame.’ Sɩd me, bã-kɛgemsã piuugda tao-tao n kʋʋd neb wʋsgo. (Luk 21:11) Baa ne logtoɛɛmbã bãngrã sẽn paas tɩ b mi b sẽn na n tɩp bãas wʋsg to-to wã, bãas n be n ket n pa tar tɩɩm ye. Sẽn paase, logtoɛɛmbã wilgame tɩ yʋʋmd fãa, kõs-kʋdgã ne pali wã la kolera wã kʋʋda neb milyõ-rãmba. Rẽ sẽn yãk a toogo, bã-paals sẽn ta bãmb 30 n puki, tɩ kẽer pa tar tɩɩm ye.
NEBÃ YEL-MANESEM YAOOLEM WAKATÃ
10. Bõe n wilgd tɩ 2 Tɩmote 3:1-5 goamã sɩd pidsdame?
10 B yeela 2 Tɩmote 3:
beed-rãmba
ligd-noangdba
ba-rãmb la ma-rãmb kɩɩsdba
zɩ-beoog rãmba
neb sẽn ka mi nimbãan-zoeere
neb sẽn ka tar yõk-m-menga
nen-kɛglem rãmba
neb sẽn nong dũniyã sũ-noog n yɩɩd Wẽnnaam
neb sẽn maand wa b sakda Wẽnnaam, la b yaool n kɩɩsd-a
11. Yɩɩn-sõamyã 92:
11 Yãmb sẽn beẽ wã, nebã yaa woto bɩ? Dũniyã gill zugu, neb wʋsg tara zʋg-wẽns a woto. La ka la bilfu, Wẽnnaam na n maana bũmbu. A pʋlmame tɩ “nin-wẽnsã sã n wa n tobd wa moodo, tɩ tʋʋm-wẽns maandbã yidgdẽ, yaa tɩ b na n sãama wakat fãa yĩnga.”—Yɩɩn-sõamyã 92:8.
BÕN-SÕMA ME N NA N ZĨNDI
12, 13. Yaoolem wakatã, bõe la a Zeova sõng tõnd tɩ d bãnge?
12 Biiblã reng n togsame tɩ yaoolem wakatã na n yɩɩ tood la namsgo, la a wilgame me tɩ bõn-sõma n na n zĩndi.
13 Neb n na n wʋm Biiblã goam võore. No-rɛɛs a Dãniyɛll goma yaoolem wakatã yelle, n yeele: “Neb wʋsg na n karma sebrã n paam bãngr n paase.” (Dãniyɛll 12:
14. Rĩungã koɛɛgã mooneg taa zĩ-bʋse, la ãnd dãmb n moond-a?
14 B na n moona koɛɛgã dũniyã gilli. A Zeezi sẽn gom yaoolem wakatã yellã, a yeelame yaa: “Wẽnnaam soolmã koe-no-kãngã na n moona dũni gill fãa.” (Matye 24:
BÕE LA YÃMB NA N MAANE?
15. a) Yãmb kɩsa sɩd tɩ d bee yaoolem wakatã bɩ? Bõe yĩnga? b) Bõe n na n paam neb nins sẽn pa sakd a Zeova wã? La neb nins sẽn sakd-a wã yẽ?
15 Yãmb kɩsa sɩd tɩ d bee yaoolem wakatã bɩ? Bũmb wʋsg Biiblã sẽn da togs tɩ na n maana yaoolem wakatã pidsdame. Ka la bilfu, a Zeova na n kɩtame tɩ b bas koɛɛgã moonego. Rẽ poore, dũniyã “sɛɛb” na yaool n ta. (Matye 24:
16. Saabã sẽn kolgã, y tog n maana bõe?
16 Ka la bilfu, a Sʋɩtãan dũniyã na n menemame. Tara yõod tɩ d ned kam fãa sok a meng yaa: ‘Bõe la m tog n maane?’ A Zeova ratame tɩ y zãms Biiblã n bãng bũmb wʋsgo. Dẽnd y tog n modg n zãmsa Biiblã ne y sũur fãa. (Zã 17:
17. Bõe yĩng tɩ dũniyã saab na n ling neb wʋsgo?
17 Tʋm-tʋmd a Poll wilgame tɩ nin-wẽnsã sãoong na n waa wakat ning neb wʋsg sẽn pa tẽede, n ling-b “wa wagdr sẽn wat yʋngo.” (1 Tesalonik-rãmbã 5:2) A Zeezi pĩnd n togsame tɩ neb wʋsg na n bãngame tɩ d vɩɩ yaoolem wakatã, la b na n maana b toog kae. A yeelame: “Bũmb ning sẽn zĩnd a Nowe wakatã n na n zĩnd Ninsaal Bi-riblã waoong wakat me. Bala, rasem nins sẽn deng sãoong sa-kãsengã, nebã dag n dɩtame la b yũuda, n kẽed kãadem la b yiisd b kamb kãadem, hal tɩ ta daar ning a Nowe sẽn kẽ koom koglgã pʋgẽ wã. Bãmb dag n ka tẽed yell hal tɩ sãoong sa-kãsengã wa n kãag bãmb fãa. Na n yɩɩ a woto me ne Ninsaal Bi-riblã waoong wakate.”
18. A Zeezi sagla tõnd tɩ d maan bõe?
18 A Zeezi sagl-d lame tɩ d gũus tɩ “rɩ-n-tɩk wall rã-tɩgre, la vɩɩmã yɛl yɩɩr” da wa tiis-d ye. A yeelame tɩ saabã na n linga nebã wa “zĩm-gãmbre,” la tɩ na n linga “neb nins fãa sẽn be tẽn-gãongã fãa zugã.” Rẽ poore a paasame: “Dẽ yĩnga bɩ y gũ la y pʋʋs daar fãa n paam pãng n põs bõn-kãens fãa sẽn na n wa wã, la y yals Ninsaal Biiga taoore.” (Luk 21:
^ sull 4 Misɛllã yaa a Zeezi Kiris yʋʋr a to. Y sã n dat n bãng n paas bɩ y ges Vẽnegr 22 wã.


c: text/html

text:
L
Lihlaam sẽn sõmb n dɩk nakẽndre laninga a zak pʋgẽ, la a rãmba la a pagba
A goma lihlaam sẽn na n dɩk nakẽndr laning ne a zak-rãmba la a pagba, la a keng nebã vɩɩm song ne a paga, la lud n menga wẽnd yĩngã yelle, n tʋg n baas ne neba kewbo sẽn kẽed ne tɩttã maango.
T
Twin Cities Podcast
A long-form interview podcast with some of the most fascinating people of the Twin Cities. Each episode Mike Laninga (the host) is on a journey to discover the experiences and core truths of these compelling individuals.
W
Wahabiindã hakιιka
A goma mora Mohãmad Bin Abdul Wahaab sẽn tal nĩdgpãg la nĩnga nebã loeesã remesg lihlaangã pʋgẽ yelle
K
Kũuma la yikrã la rolbã
Seekã maana waazʋ sẽn kẽed ne kũuma yelle, la nebã Alhaal-rãmb yikrã la rolbã wakat. La zãma fãa sẽn sõmb ne bũmb laninga.
L
Lihlaam waagiba sẽn kẽed ne a dĩina la a dũnĩ yelle
Morã goma me n wilg lihlaam sẽn yaa soaba, la a gom wẽn-yebmgãla sũr-loeega mangr yelle tawr tɩ d na pa yik ne tũudm ba a yen ye, la leb n wilg lihlaang sẽn dat n yeelga, la leb n gom nabiyaam-dãmbã sẽn tall nĩdg-pãng laning dĩina tilgr weengẽ la b sẽn yã nang laninga, n tɩ baas ne zoe n tog dĩina tũudũm zĩigẽ yelle.
P
Pogtaare
A goma pogtaar lanĩng b sẽn pẽge yelle, la pagtar lanĩng b sẽn zange, la a gom pogtarã sẽn wat ne wẽeng lanĩnga, la a gom lihlaagã beeb sẽn wẽegd lihlaagã sẽn tũ ne pagba sore, la a lebẽ gom nabiyaam pagba pogtaarã sẽn yι to to, la a lebẽn n gom hιkma lanĩng sẽn be pagb wʋs furba pʋgẽ, n togẽn baas ne sogs legsgo.

robotstxt: allowed

filter: keep


text:
M maanda wãn tɩ m roagdbã kɩs-m sɩda?
F sẽn tõe n maane
Maag f yĩng n tags n gese. Tõe tɩ f tara yel-manesem sẽn tõe n kɩt tɩ f roagdbã pa kɩs-f sɩd ye.
Tʋm-tʋmd a Poll yeelame tɩ d “
zã d mens ne pʋ-peelem bũmb fãa pʋgẽ.” (Ebre-rãmbã 13:18, MN) Sok f meng yaa: ‘M roagdbã sã n sok maam m sẽn da beẽ, bɩ m sẽn da maand bũmb ninga, m togsda sɩd bɩ?’
A Lori
“
M yamã ra kẽe bi-ribla, n soosd n toond-a mesaaz-rãmba. M roagdbã wa n bãngame, n yeel tɩ m da le saag ye. M yeel-b lame tɩ m pa na n le gʋls-a ye. La m da ket n toond-a-la mesaaz-rãmba. M roagdbã le wa n bãngame. M le yeel-b lame tɩ m pa na n le saag ye. Wakat fãa ra yaa woto. Kaoosa yʋʋmde. Bilf-bilfã, m roagdbã ra pa le tẽed m gomd baa a ye.”
Sã n yaa ne foo, bõe yĩng t’a Lori roagdbã ra pa le kɩs-a sɩda?
Fo sã n da be a Lori roagdbã zĩigẽ, bõe la f ra na n maane, la bõe yĩnga?
A Lori roagdbã sẽn bãng pipi t’a soosd n toonda bi-ribl mesaaz-rãmbã, bõe la a Lori ra tog n maane?
A Beverly
“
Rapã wɛɛngẽ, m roagdbã ra pa kɩs maam sɩd ye. M sã n lebg n tagse, b ra bee bʋʋm. M yamã ra kẽe kom-dibli a yiib wʋsgo. Ra yaa vẽenega, bala d ra sõsda ne taab telefonnẽ wã lɛɛr dãmba. Maam ne m zo-rãmb sã n da be zĩiga, tɩ b nin-yend be be, yaa ne yẽ bal la m sõsda. M roagdbã reega m telefonnã n maan kiuugu. Sẽn paase, m sã n da rat n yi ne m zo-rãmba, m roagdbã sã n bãng tɩ kom-dibli wã na n zĩnda be, b pa kõt-m sor ye.”
Fo sã n da be a Beverly roagdbã zĩigẽ, bõe la f ra na n maane, la bõe yĩnga?
Fo tagsdame tɩ b sẽn maan a Beverly wã looga noor bɩ? Bõe yĩng tɩ f tagsd woto?
Bõe la a Beverly ra tõe n maane, t’a roagdbã le kɩs-a sɩda?
F roagdbã tõe n le kɩs-f-la sɩda
F sẽn tõe n maane
Pipi, ges goam nins sẽn be tẽngrã, n bao n bãng zĩ-bʋs wɛɛngẽ la f roagdbã pa kɩs-f sɩda.
F pa kuiis pĩnd ye
F pa maand f sẽn yeel ye
F sã n yãk lɛɛre, f pa modgd n tũ ye
F pa mi ligd zãab ye
F pa tʋmd zakã tʋʋm nins b sẽn kõ-fã ye
F pa nekd pĩnd ye
F pa manegd f ro-gãagã ye
F pa togsd sɩd ye
Telefonnã ne ordinatɛɛrã wɛɛngẽ, f pa gũusd ye
F pa sakd n deeg f tudgri, la f kos sugr ye
Bũmb a taaba
Yiibu, yãk yam. B sẽn sõdg bũmb nins yĩngrã sʋka, yãk yam n dems bũmb kẽere, sẽn na yɩl tɩ f roagdbã wa kɩs-f sɩda. Tũ Biiblã sẽn yeelã n ‘
yeeg nin-kʋdgã sẽn yaa fo pĩnd yel-manesmã.’ (Efɛɛs-rãmbã 4:22) Rẽ, bilf-bilfã f roagdbã la neb a taabã na n yãame tɩ f sɩd modgda wʋsgo.—1 Tɩmote 4:15.
Tãabo, togs f roagdbã f sẽn yãk yam n na n maanã. Ra sãam f sũur b sẽn mi n pa kɩs foo sɩdã ye. Sõs ne-ba, n kos-b tɩ b wilg foo bũmb nins f sẽn tõe n maan n paam tɩ b kɩs-f sɩdã.
Gũusi. Ra tags tɩ f sẽn maan dẽ wã yĩnga, tao-tao bala f roagdbã na n basd-f lame tɩ f maand f sẽn dat ye. B na n deng n gũusdame n get f sã n na n sɩd maana bũmb nins f sẽn yãk yam n na n maanã. Bẽd rẽ n wilg tɩ f yaa ned b sẽn tõe n teege. Rẽ, bilf-bilfã b na n wa kɩs-f-la sɩda, la b kõt-f sor tɩ f maand bũmb kẽere. Ad a Beverly sẽn yeele: “Masã, m roagdbã kɩs-m-la sɩd n yɩɩd pĩndã. Pa nana ye. La seka modgre.”
Ra yĩm ye: F sã n wilg tɩ f yaa ned b sẽn tõe n teege, f roagdbã na n kɩs-f-la sɩd nana-nana.


text:
Sak 10
Bõe la d sẽn boond tɩ zak pʋgẽ zaabr Biibl zãmsgã?
Hal pĩnd wẽndẽ wã, a Zeova ra yeelame tɩ zak fãa yãk wakat takɩ n sõsd yẽ goamã zugu, tɩ kengd b tẽebã la paasd b zems-n-taarã. (Tõodo 6:6, 7) Rẽ n so t’a Zeova Kaset rãmbã me maand woto. Zak fãa yãka wakat semen fãa, n naagd taab n sõsd Biiblã sẽn yetã zug tɩ tar yamleoogo, la zemsd ne zakã rãmbã. Baa y sã n yaa y yembre, woto na n sõnga yãmb tɩ y zoodã ne Wẽnnaam paasdẽ.
Wakat kãnga, y paasda yãmb ne a Zeova zoodã pãnga. “Bɩ y kolg Wẽnnaam, la bãmb na kolg yãmba.” (Zak 4:8) Y sã n karemd Biiblã n bãngd bũmb wʋsg a Zeova mengã zugu, la a sẽn maan bũmb ninsã, y na n nong-a lame n paase. Y sã n date, y tõe n sɩngda y zak pʋgẽ Biibl zãmsgã ne Biiblã karengo, n tũud b sẽn wilg Wẽnnaam tʋʋmdã lekoll na-kẽndrã pʋgã. Y tõe n pʋɩɩ karengã tɩ ned fãa karem t’a taabã kelge, tɩ sã n sa bɩ y sõs bũmb ning y sẽn bãngã zugu.
Wakat kãnga, zakã rãmb nonglmã ne taab paasdame. Zak rãmb sã n naagd taab n zãmsd Biiblã, kɩtdame tɩ b nonglmã ne taabã paasdẽ. Baa kamb kae, paasda pagã ne a sɩdã zems-n-taarã. Zãmsgã segd n bee yamleoog la kõt sũ-noogo, tɩ ned fãa gũud wakat kãng ne yãgbo. Roagdbã segd n gesame tɩ b sẽn na n sõs bũmb ning zugã zems ne kambã. B tõe n yãka sõss kẽer Gũusg Gasgã bɩ Réveillez-vous ! wã pʋgẽ. Y tõe n goma zu-loɛɛg kambã sẽn tar lekollẽ wã yelle, la b sẽn tõe n mao ne rẽ to-to. Y tõeeme me n zãms Rĩungã yɩɩl nins d sẽn na n yɩɩl tigissã sasa wã, la y mi n naag taab n yũ bɩ n dɩ zãmsgã poore.
Zak rãmb sã n yãk wakat takɩ semen pʋgẽ n zãmsd Biiblã, sõngda ned fãa t’a nong Wẽnnaam Gomdã. Sẽn paase, Wẽnnaam na n ninga b modgrã barka.—Yɩɩl Sõamyã 1:1-3.
Bõe yĩng tɩ d yãk wakat takɩ n zãmsd Biiblã ne d zakã rãmba?
Wãn to la roagdbã tõe n maan tɩ zak pʋgẽ zaabr Biibl zãmsg wakat tall yamleoogo?


text:
Sak 19
Ãnda la “tʋm-tʋmd sẽn tũud sɩd la sẽn tar yamã”?
A Zezi kũumã sẽn wa n kolgdẽ wã, daar a yembre, a sõsa ne a Pɩɛɛr la a Zak ne a Zã la a Ãndere. A sẽn wa n togsd-b bãnd ning sẽn na n wilg a waoongã wakatã, a soka woto: “Ãnda n yaa tʋm-tʋmd sẽn tũud sɩd la sẽn tar yam, t’a Zusoabã kõ-a noor t’a ges a zakã yelle, n moeneg a zakã wa sẽn zemse?” (Matɩe 24:3, 45; Mark 13:3, 4) A Zezi ra pa gomd rɩɩb sɩd-sɩd yell ye. Yaa bãngr ning d sẽn tõe n paam Wẽnnaam zugã la a sẽn mak ne rɩɩbã. A ra ratame t’a karen-biisã bãng tɩ yaoolem wakatã, yẽ sẽn yaa b “Zusoabã” na n yãka neb tɩ b ges sẽn tũud-b yẽ wã yell tũudmã wɛɛngẽ wakat buud fãa. La na n yɩɩ ãnd dãmba?
B yaa kiris-neb sẽn sɩd paam vʋʋsem sõngã zaeebo. “Tʋm-tʋmdã” geta a Zeova nin-buiidã yell tũudmã wɛɛngẽ, wakat sẽn zemse. D sɩd teega tʋm-tʋmdã t’a get d yelle, ‘n moeneg-d wa sẽn zemse.’—Luk 12:42.
B geta Wẽnnaam nin-buiidã yelle. (1 Tɩmote 3:15) A Zezi rɩka a Zeova siglgã babg ning sẽn be tẽngã zugã n gũnug tʋm-tʋmdã, t’a get bũmb nins fãa b sẽn maand siglgã pʋgẽ wã yelle. Wala makre, yẽ n get siglgã rot ne masĩn dãmbã yelle, koɛɛgã mooneg yelle, la a zãmsd tõnd ne tigimsã maasem. Sẽn na yɩl tɩ d paam bãngr Wẽnnaam zug wa d sẽn dat la wakat sẽn zemse, “tʋm-tʋmd sẽn tũud sɩd la sẽn tar yamã” yiisda sɛba, la a sigind tigs la tigs-kãsemse.
Tʋm-tʋmdã tũuda sɩda, bala a tũuda sẽn be Biiblã pʋgẽ wã, la a tũud Biiblã sẽn yeel tɩ koe-noogã segd n mooname wã. A sẽn get Kiristã tẽng zug paoongã yell to-to wã wilgdame me t’a tara yam. (Tʋʋma 10:42) A Zeova ningda tʋm-tʋmdã modgrã barka, bala nebã kaoogd n wata a siglgã pʋgẽ, t’a sẽn maand bũmb nins b tẽebã kengr yĩngã me tar paasgo.—Ezai 60:22; 65:13.
Ãnd la a Zezi yãk t’a na n ges sẽn tũud-b yẽ wã yell tũudmã wɛɛngẽ?
Bõe n wilgd tɩ tʋm-tʋmdã tũuda sɩda, la a tar yam?


text:
Sak 17
Wãn to la tigims sul la distrik yel-gɛtbã sõngd tõndo?
Biiblã babg ning b sẽn gʋls ne gɛrkã pʋgẽ, b gomda a Barnabas ne tʋm-tʋmd a Poll yell wʋsgo. Yɩɩ yel-gɛtb sẽn da gilgd n kaagd tigimsã. Bõe yĩnga? Bala, b ra baooda b tẽed-n-taasã neer ne b sũy fãa. A Poll ra yeelame t’a ratame n “leb n kẽng n tɩ ges ba-biisã” n bãng b kibare. A sakame n na n tog soay n zãage, n tɩ keng b pelse. (Tʋʋma 15:36) Yaa woto me ne tõnd tigims sul la distrik yel-gɛtbã.
B wat n kengda tõnd raoodo. Tigims sull yel-gɛtã kaagda tigims sõor sẽn na ta 20. A kaagda tiging fãa rasem a yopoe pʋgẽ, la naoor a yiib yʋʋmd fãa. Distrik yel-gɛtã geta tigims sul sẽn na ta bãmb piig yelle. A kaagda tigimsã la a lʋɩt taoor n get rasem a yiib tigs-kãsengã yell yʋʋmd fãa. Nin-kãensã ne b pagbã minim tõe n nafa tõnd hal wʋsgo. B modgdame n bãngd tigimsã ned fãa sõma, n yãagd tõnd koɛɛgã mooneg pʋgẽ la d Biibl karen-biisã nengẽ. B tũuda kãsem-dãmbã n kaagd tigimsã neba. Tigissã la tigs-kãsemsã sasa, b sõssã d sẽn kelgdã kengda d raoodo.—Tʋʋma 15:35.
B rata tigimsã nebã fãa neere. Tigims sul la distrik yel-gɛtbã rata ne b sũy fãa tɩ tigimsã neb tẽeb tall pãnga. B sã n kaag tiginga, b tigimda kãsem-dãmbã la kãsemb-sõngdbã n ges modgr ning tigingã sẽn maane, la b kõ-b sagls sẽn na n sõng-b b tʋʋmdã pʋgẽ. B sõngda so-pakdbã sẽn na yɩl tɩ b tʋm b tʋʋmdã neere. B sẽn paamd n bãngd nin-paalsã sẽn wat tigissã la modgr ning b sẽn maandã noom-b lame. Yel-gɛtb kãensã tʋmda ne yamleoogo, tɩ b ned kam fãa yaa d ‘tʋmd-n-taag’ sẽn tʋmd tõnd neer yĩnga. (2 Korẽnt dãmba 8:23) Bɩ d tall tẽeb la d yɩ wẽn-sakdb wa nin-kãensã.—Hebre dãmba 13:7.
Bõe yĩng tɩ tigims sul la distrik yel-gɛtbã kaagd tigimsã?
Wãn to la d tõe n dɩ b kaagrã nafa?


text:
SAK A 7
Yãmb mii a Zezi sõma bɩ?
A Zeova tʋma a Zezi tẽngã zugu. 1 Zã 4:9
D sã n dat n noog a Zeova sũuri, d segd n kelgda malɛk a ye sẽn tar tõog wʋsgo. Wẽnnaam da reng n naana yẽ tɩ kaoos wʋsg t’a yaool n naan a Ãdma.
A Zeova wa n kɩtame t’a Maari sẽn da nan pa mi raoã rog-a Betlehɛm, n pʋd a yʋʋr t’a Zezi.—Zã 6:38.
A Zezi sẽn wa n yaa ninsaal n be tẽng zugã, a rɩka Wẽnnaam togs-n-taar kɛpɩ. A ra maanda nebã neere, n nong-ba, t’a pẽnegr yaa nana. A talla raoodo, n wilg nebã sɩdã a Zeova zugu.
A Zezi ra maanda neere, la b baas n kisg-a lame. 1 Pɩɛɛr 2:21-24
Tũudmã taoor dãmb kisga a Zezi, a sẽn da wilgd tɩ b zãmsda nebã yɛl sẽn pa sɩda, la a ra pukd b tʋʋm-wẽnsã yĩnga.
A Zezi maaga bãase, la a vʋʋg neb sẽn da ki.
Tũudmã taoor dãmb maana b sẽn na maaneg tɩ Rom tẽn-soaadbã pãb a Zezi la b kʋ-a.
Y sã n dat n bãng n paase
Koe-noog sẽn yit Wẽnnaam nengẽ!


text:
Kibar 42: Bõang sẽn gome
YÃMB zoe n wʋma bõang sẽn gomd bɩ? Yaa vẽeneg tɩ y zɩ n wʋme, bala rũmsã pa gomd ye. La Biiblã wilgdame tɩ bõang a ye n gome. Bɩ d ges sẽn yɩ to-to.
Israɛll nebã ra kolga Kanaã tẽngã n dat n kẽ. La Moaab rĩm a Balak ra zoeta Israɛll nebã, b sẽn yaa wʋsgã yĩnga. A kɩtame tɩ b bool sɩlem soab a ye sẽn boond t’a Balaam, t’a na n kãab Israɛll nebã wẽnga. A Balak yeela a Balaam t’a sã n tõoge, a na n kõ-a-la ligd wʋsgo. A Balaam sɩd zomba a bõangã n na n kẽng a Balak nengẽ.
La a Zeova ra pa rat t’a Balaam kãab a nebã wẽng ye. Rẽ n so t’a tʋm malɛk ne sʋ-wok t’a na n gɩd a Balaam sorã zugu. A Balaam ra pa ne malɛkã ye. La a bõangã yẽ ra ne-a lame. Rẽ n so tɩ bõangã bao n na n lak n bas sorã, n wa mak n kong n gãand sorã zugu. A Balaam sũurã puugame t’a na n pãb bõangã ne rasaare.
A Zeova kɩtame tɩ bõangã gom ne a Balaam. A yeel-a lame yaa: ‘Mam maana yãmb bõe tɩ yãmb pãbd maam woto?’
A Balaam leoka bõangã yaa: ‘Yaa fo sẽn lebg tõatã. M sã n da tar sʋʋga m kodgd-f lame.’
Tɩ bõangã yeel yaa: ‘Mam zoe n maana yãmb woto sɩda?’
T’a Balaam leok tɩ ayo.
T’a Zeova na n yaool n kɩt t’a Balaam yã malɛkã sẽn yas sorã zug ne sʋʋga. Malɛkã yeela a Balaam yaa: ‘Bõe yĩng tɩ fo pãbd bõangã? Mam waame n na n gɩd foo tɩ f ra tɩ kãab Israɛll nebã wẽng ye. Fo bõangã sã n da pa lak n bas sorã, m da na n kʋ-f lame la m bas bõangã.’
T’a Balaam yeel yaa: ‘Mam kongame. M da pa mi tɩ foo n yas sorã zug ye.’ Malɛkã basa a Balaam t’a looge. La a Balaam kẽnga a Balak nengẽ. A baas n makame n na n kãab Israɛll nebã wẽnga, la a Zeova kɩtame t’a ning Israɛll nebã bark naoor a tãab fãa.
Sõdbo 21:21-35; 22:1-40; 23:1-30; 24:1-25.
Sogsgo
- A Balak yaa ãnda, la bõe yĩng t’a tʋm tɩ b tɩ bool a Balaam?
- Bõe yĩng t’a Balaam bõangã gãe sorã zugu?
- A Balaam bõangã yeel-a lame tɩ bõe?
- Malɛkã yeela a Balaam tɩ bõe?
- A Balaam sẽn mak t’a na n kãab Israɛll nebã wẽngã, bõe n maane?
Sogsg a taaba
- Karm-y Sõdb 21:21-35.
Bõe yĩng tɩ Israɛll nebã zab n tõog Amoor dãmbã naab a Sihõ la Basãn naab a Ooge? (Sõd. 21:21, 23, 33, 34)
- Karm-y Sõdb 22:1-40.
Bõe yĩng t’a Balaam da rat n kãab Israɛll nebã wẽnga, la rẽ zãmsda tõnd bõe? (Sõd. 22:16, 17; Yel. 6:16, 18; 2 Pɩɛ. 2:15; Ziid 11)
- Karm-y Sõdb 23:1-30.
Baa ne a Balaam sẽn gom wa ned sẽn tũud a Zeova wã, wãn to la a manesmã wilg t’a ra pa tũud a Zeova? (Sõd. 23:3, 11-14; 1 Sãm. 15:22)
- Karm-y Sõdb 24:1-25.
Wãn to la Biiblã kiba-kãngã kɩtd tɩ tõnd sɩd kɩs sɩd t’a Zeova raabã na n pidsame? (Sõd. 24:10; Ezai 54:17)


text:
E
Enibere/ Aho ɔ yaa ebususɛm
Kasamu : Enibere/ Aho ɔ yaa ebususɛm
G
Got Nothin For Ya - A Podcast About Survivor
A Survivor Podcast featuring Dan Liebke (@danliebke on Twitter) and Cat Jones (@cricketbatcat) breaking down each week of Australian Survivor
N
Numuk islaaminna maqaane elle tamixigem addun yaa kee akeeral kaa anfiqe sinnim cabaama
Taban kee nammahaytoh cadiisiy Numuk islaaminna maqaane elle tamixigem addun yaa kee akeeral kaa anfiqe sinnim cabaama
B
Body and Soul
Interviews with dance artists and experts plus occasional reviews and commentary by veteran New York City-based dance critic Eva Yaa Asantewaa
S
Sũyã bãase, la tɩbsgo
Morã gomame n wilg tɩ ninsaalba sũy yaa kõbga a tãabo:1- Sũur sẽn tar laafɩ (sẽn vɩ) 2- Sũur sẽn ki 3- la sũur sẽn yaa bãada.2- sẽn yi sũyã bãasẽ: Mag-yiibu, munaanfeglem, sũ-kĩiri, naam noglem, zẽk-n-menga, la dũni nonglem.3- La bã-kãysã tɩɩm yaa: wẽnd kosgo, sɩd-kũuni, wẽnd la tẽntʋʋma nonglem, la wẽnnaam yʋʋr tẽegre, la al kurãan karẽngo, la bãngr baoobo, la kũum yãagre.
Y
Young Adult Author Show
The Young Adult Author Show (YAAS) is a BookTube/Podcast Hybrid that will cover ALL different types of YA Books. New episodes EVERY Monday, Wednesday, and Friday!
B
Bãngr sõsg seg-taaba Bãng yell zug
A gomame n wilg:Bãngr lanins sẽn tog n yɩɩd Lihlaangã pʋgẽ, sẽn yaa Ak- kurãan bãngre, la sũnna Bãngre, la daliil lanins sẽn wild sũnna gãdb sẽn yaa tɩlay, la yalla tõnd tara tʋlsm ne nusã tõom bãngr bɩɩ? la pagba bãngrã baob yõodo. La Bãngdba sẽn kõ vẽenem laning bãngrã baob zugu
D
Dĩina yõodo la nabiyaam dãmba tʋmsg yõodo
B goma: wẽnnaam sẽn tũus lihlaamba ne a neema sẽn yaa lihlaangã, a leb n goma nabiyaama tũusg yelle la dĩina taasg boblg yelle, a leb n goma welg dĩina ne tõnd nĩnĩngã tor-tore, a leb n goma nabiyaama tʋʋmde dũnĩ wã pʋgẽ, a leb n goma sẽn wa ne daliil vẽens lanins sẽn yaa al kʋrãan la hadiisi, walaa sẽn gom lihlaangã pidb yelle n tog n baas ne lihlaamba yems-taaba yelle.
B
Bãngr Baobo, la wẽn-yembgo yelle
A goma rãynem kasettã pugẽ n pirs nebã tɩ b bao tɩlay bãngre, la a kõ vẽenem n kẽed ne wẽn-yembgã la sũnna, la a keo nebã yi yel sɩngdse la mag-yiibu.Sã yaa yawlem kasetã pugẽ a goma : gõem la nekr zogdo la fagir puusg yelle la yel wusgo.
D
Dĩina yelle la Daawa wã yelle
A wilgame tɩ lihlaangã la dĩin sẽn yaa sɩd dĩina, la a leb n kõ daliil dãmba, a leb n goma dĩina gãd-sõngã yelle, a leb n kewa nebã n yi lihlaangã rɩk n mams ne zɩɩlmã la dĩin dãmba taabã, b tɩ baasa ne nebã saglgo tɩ b gãd nĩina sẽn sagl zogo la yel lanĩnsa wã.
N
Noloer yela buudo
A goma noloer sẽn dat n yeelga, la noloerã sẽn yaa tilayã daliil damba sẽn yi Alkurãana la nabiyaam sunna pugẽ, la padmesd sẽn tõy n tik bas noloere, la bũm laning sẽn sãamd noloere, la tũudmã reegr sart rambaa, n wa tɩ baas nẽ taraweehã buudo.
L
Lihlaam-poak nakẽndre
B goma pag ziri lihlaanga pʋgẽ, la a gom pag hake ramba la yel lanĩns sẽn yaa tιlay n dog a zugu, a lebẽ goma pag luda-meg lihlaagã pʋga yelle, la pag lihlaanga zãmsg yelle, la pag tẽeg tιrga dĩina pʋgẽ wã yelle, n tʋg n baas ne sogsg legsgo.
W
Welgr laning sẽn be nabiyaamdema ne tẽntʋʋmdema ne waliimdema sʋka
Seekã wilga a waazʋ wã pʋgẽ welgr laning sẽn be nabiyaamdema ne tẽntʋʋmdema ne waliimdema sʋka, la a leb n gom neb lanins sẽn maaneb mens nabiyaam dambã yelle, b leb n goma waliimdã , b leb n tẽega zirɩ-beb suufɩ-ramba lanins sẽn yaa maan n zʋʋk ramba sẽn wãag n doglgã.
L
Lihlaam waagiba sẽn kẽed ne a dĩina la a dũnĩ yelle
Morã goma me n wilg lihlaam sẽn yaa soaba, la a gom wẽn-yebmgãla sũr-loeega mangr yelle tawr tɩ d na pa yik ne tũudm ba a yen ye, la leb n wilg lihlaang sẽn dat n yeelga, la leb n gom nabiyaam-dãmbã sẽn tall nĩdg-pãng laning dĩina tilgr weengẽ la b sẽn yã nang laninga, n tɩ baas ne zoe n tog dĩina tũudũm zĩigẽ yelle.
K
Kom-bi-bɩɩsã zuloeese
B gomame n kõ vẽenem sẽn kẽed ne yel lanins sẽn wattã:1- Bõe la bi-bɩɩga?2- Bi-bɩɩg sẽn yaa lihlaam sẽn na n dɩk Na-kẽndr laning sũnoog yela pʋgẽ.3- Yel sãnda sẽn pa tɩlay fur pʋgẽ tɩ d sõmb n gũus-ba.4- Kom-bi bɩɩsã ne yerma lihlaangã pʋgẽ.5- Kom-bi bɩɩsã ne sɩgarã yũubu.6- Kom-bi bɩɩsã ne nebã hake rãmb gũusgu.7- Kom-bi bɩɩsã ne sũ-pa-noom wilgri vɩɩgã pʋgẽ.
D
Da Coconut Wireless Mixshow 12.27.2015
Da Coconut Wireless Mixshow Serato Playlist Sunday 12.27.15: Hosted by: SISTAH T Show mixer: DJ PRYME TYME SUNDAY’S 5PM – 7PM (PST) CALL LETTERS: KSER 90.7FM Yung LB (feat) Pieter T - Home Alone Drew Deezy - You Got Me (feat. Eddy Dyno) Monstah - No Sleep Boo-Yaa T.R.I.B.E. - R.A.I.D. Suga Free - If You Stay Ready Kurupt - We Can Freak It Zapp - More Bounce To The Ounce One Way - Cutie Pie Siaosi - Reggae Party Adele Harley Sixth Street Rafeelya - Crazy JoJo - Don't Go UB40 - Version Girl Bo ...


text:
Best Kom Bi Bɩɩsã podcasts we could find (Updated March 2018)
Related podcasts: Islamic Religion Education Zuloeese Kom-bi-bɩɩsã Pʋgẽ Lihlaangã Naase Gũudb Dĩina Kom Bi Bɩɩsã public [search 0]
Related podcasts: Islamic Religion Education Zuloeese Kom-bi-bɩɩsã Pʋgẽ Lihlaangã Naase Gũudb Dĩina Kom Bi Bɩɩsã public [search 0]
K
Kom-bi-bɩɩsã zuloeese
B gomame n kõ vẽenem sẽn kẽed ne yel lanins sẽn wattã:1- Bõe la bi-bɩɩga?2- Bi-bɩɩg sẽn yaa lihlaam sẽn na n dɩk Na-kẽndr laning sũnoog yela pʋgẽ.3- Yel sãnda sẽn pa tɩlay fur pʋgẽ tɩ d sõmb n gũus-ba.4- Kom-bi bɩɩsã ne yerma lihlaangã pʋgẽ.5- Kom-bi bɩɩsã ne sɩgarã yũubu.6- Kom-bi bɩɩsã ne nebã hake rãmb gũusgu.7- Kom-bi bɩɩsã ne sũ-pa-noom wilgri vɩɩgã pʋgẽ.
D
Dĩina gũudb ya b naase lihlaangã pʋgẽ
B goma lihlaangã koglg yelle, kaseta yiibu:A- Rãynm soaba pʋgẽ b goma:1- Dĩina koglg sẽn dog bãngdba zugu.2- Dĩina koglg sẽn dog ra-kãagba zugu.3- Dĩina koglg yell sẽn dog kasemba zuguB- Kasetã yiib n soab pʋgẽ b goma:4- Dĩina gũuma yell sẽn dog Kom-bi-Bɩɩsã zugu.5- B leb n goma yel sãnda sẽn kẽed ne sũurã loeega yela sẽog la koob wakate.
K
Kom-bi-bɩɩsã zuloeese
1Kom-bi-bɩɩsã zuloeese51:08
51:08
+ Play Later
✔ In Play Later
+ Lists51:08
Kom-bi-bɩɩsã zuloeese


text:
Hato, sig-noya, 28
Sẽn sɩng ne dũni naanego, nebã nee Wẽnnaam pãng kãsengã sẽn ka sɛtã nin sẽn ka tõe n yã wã, la b Wẽnnaamlemã sõama, b sã n tags n ges bũmb nins bãmb sẽn maanã.—Rom. 1:20.
Bũmb wʋsg la a Zeova maan tɩ wilgd a nonglmã. Tags-y ãndũniyã yalmã la a neermã yelle. Ãd-sulã milyaar-dãmb n be, tɩ ãd-sull fãa tar ãds milyaar-dãmba. A Zeova naana wĩntoogã me. Wĩntoogã sã n da pa beẽ, ninsaalbã wall bõn-vɩɩs a taabã ra pa na n tõog n vɩɩmd dũniyã zug ye. Bõn-kãensã fãa yaa kaset tɩ Naand n be, la t’a yaa nonglem, n tar pãn-kãseng la yam me. A Zeova sẽn naan tẽngã to-to wã yaa sẽn na yɩl tɩ ninsaalbã la rũmsã tõog n vɩɩmd a zug tɩ yɩ-b noogo. Sɩngrẽ wã, a naana ninsaalbã tɩ b zems zãnga, n maan zĩ-neer n ning-b be, tɩ b tõe n vɩɩmd wakat sẽn kõn sa. (Vẽn. 4:11) Sẽn paase, yaa Wẽnnaam “n kõt bõn-vɩɩlɩ wã fãa rɩɩbo, bala, bãmb nonglmã paada wakat fãa!”—Yɩɩn. 136:25. w15 1/11 3:7, 8
Tẽne, sig-noya, 29
Mam bee ne yãmba.—Mat. 28:20.
Tõnd Rĩmã kõo tõnd tʋʋm-teed buud toor-toore, sẽn na yɩl tɩ d tõog n sõng nebã tɩ b sak n deeg Rĩungã koɛɛgã. D tʋma ne tʋʋm-teed kẽer n wa base, la d ket n tʋmda ne sãnda hal baa rũndã. Tʋʋm-te-kãensã fãa sõnga tõnd tɩ d paas d koe-moonegã minim. Yʋʋmd 1933 soabã, koe-moondbã sɩnga koe-moonegã kart-rãmb tall n moone. Tʋʋm-te-kãngã sõnga neb wʋsg tɩ b sɩng koɛɛgã moonego. B gʋlsa koɛɛg sẽn tik Biiblã koe-moonegã kart zugu. Koe-moonegã kart-rãmbã sõnga koe-moondbã wʋsgo. Wala makre, koe-moondb kẽer da zoeta yãnde. Baa b sẽn da rat n moon koɛɛgã ne b sũur fãa wã, b pa mi b sẽn na n yɛɛlg ye. Koe-moondb sãnda nengẽ, sã n ta zak noore, b rat n togsa kɛlgdã bũmb nins bãmb sẽn mi wã fãa minit a wãn pʋgẽ. Sẽn paase, b ra pa gomd ne bʋgsem ye. La koe-moonegã kart-rãmbã goamã sẽn da yaa koees la vẽenesã, ra sõngda koe-moondbã fãa, tɩ b taasd nebã koɛɛgã tɩ b wʋmd a võore. w15 1/11 5:3-6
Talaato, sig-noya, 30
Pẽg-y [“a Zeova,” MN] yʋʋrã!—Ps. 148:13.
Vɛrse-rãmb wʋsg n wilgd tɩ Wẽnnaam yʋʋrã tara yõodo, la t’a segda ne waoogre. (Yik. 3:15; Yɩɩn. 83:19; Eza. 42:8; Zã 17:6, 26) Sẽn paase, a Zeova vẽnega sẽn gʋls-b Biiblã tɩ b ning a yʋʋrã naoor tusa Biiblã pʋgẽ. (Eze. 38:23) Rẽnd ned sã n lebg Biiblã n pa ning Wẽnnaam yʋʋrã, a paooga a Zeova. Rũndã-rũndã, bũmb nins sẽn wilgd tɩ Biiblã lɛbgdb segd n ninga Wẽnnaam yʋʋrã Biiblã pʋgẽ wã tara paasgo. Traduction du monde nouveau ning sẽn yi yʋʋmd 1984, Wẽnnaam yʋʋrã bee be naoor 7210. La b sẽn lebg n maneg a soab yʋʋmd 2013, naoor a yoob la b ning Wẽnnaam yʋʋrã n paase. Naoor a nu wã bee 1 Sãmwɛll 2:25; 6:3; 10:26; 23:14, 16 pʋgẽ. Bõe n kɩt tɩ b maan woto? B gesa mog-kɩɩngã seb-pindmã pʋsẽ n yã Wẽnnaam yʋʋrã vɛrse-kãens pʋsẽ. Naoor a yoob-n-soabã bee Bʋ-kaoodb 19:18. Yaa b sẽn maag b yĩng n vaees Biibl-kʋdã n kɩt tɩ b bãng tɩ b tog n ninga yʋʋrã vɛrse-kãng pʋgẽ. w15 1/12 2:5, 6


text:
SAK PIIG LA A NU
D sẽn tog n tũ Wẽnnaam to-to
1. Ãnd n segd n wilg tõnd d sẽn tog n tũ Wẽnnaam to-to?
TŨUDUM wʋsg yetame tɩ bãmb sõngda nebã tɩ b bãng Wẽnnaam sõma. Rẽ pa tõe n yɩ sɩd ye. Bala tũudum toor-toorã sẽn yet bũmb ning Wẽnnaam zugã, la b sẽn yet tɩ nebã tog n tũ-a-la to-to wã pa yembr ye. D maanda wãn n bãng d sẽn tog n tũ Wẽnnaam to-to? A Zeova bal n tõe n wilg tõnd d sẽn tog n tũ-a to-to.
2. Bõe la y tõe n maan n bãng y sẽn tog n tũ Wẽnnaam to-to?
2 A Zeova kõo tõnd Biiblã sẽn na yɩl tɩ d bãng d sẽn segd n tũ-a sõma to-to. Bɩ y zãms Biiblã, t’a Zeova na n sõng-y lame tɩ y sẽn zãmsd bũmb ningã naf-yã, bala, yãmb yell pak-a-la hal wʋsgo.—Ezayi 48:17.
3. Bõe la Wẽnnaam dat tɩ tõnd maane?
3 Neb kẽer yetame tɩ tũudum buudã fãa tata Wẽnnaam yam. La pa woto la a Zeezi zãms nebã ye. A yeelame: “Ka ned ning fãa sẽn boond maam tɩ Zu-soaba! Zu-soaba! N na n kẽ arzãn [“saasẽ,” MN] soolmẽ ye. Yaa ned ning bal sẽn maand-a mam ba sẽn be arzãnã raab n na n kẽ.” Dẽnd segdame tɩ d bao n bãng Wẽnnaam sẽn datã la d tũ. Yaa tɩlɛ, bala a Zeezi boola neb nins sẽn pa maand Wẽnnaam daabã tɩ “tʋʋm-wẽns maandba.”—Matye 7:21-23.
4. Bõe la a Zeezi yeel Wẽnnaam daabã maaneg wɛɛngẽ?
4 A Zeezi keooga tõnd tɩ d sã n dat n maan Wẽnnaam daabã, d na n yãa toogo. A yeelame: “Tũ-y zag-no-sẽkã n kẽ. Bala, zag-noor ning sẽn kẽesd sãoong zĩigẽ wã, ne sor ning sẽn dabd-a be wã yaa yalemse, la neb wʋsg n tũud be. La zag-noor ning sẽn kẽesd vɩɩm pʋgẽ wã yaa sẽka, tɩ sor ning sẽn dabd-a be wã yaa bãanega, la yaa neb bilf bal n yãt-a.” (Matye 7:
D SẼN TÕE N TŨ WẼNNAAM SÕMA TO-TO
5. Bõe la y tõe n maan n bãng sẽn tũud-b Wẽnnaam sõma wã?
5 A Zeezi yeelame tɩ d tõe n bãnga neb nins sẽn tũud Wẽnnaam sõma wã. Yaa d sẽn na n maag d yĩng n ges b sẽn tẽed bũmb ninsã, la b tʋʋm-tʋmdɩ wã. A yeelame: “Biis nins bãmb sẽn womdã n na n kɩt tɩ yãmb bãng-ba.” La a paase: “Tɩ-sõng fãa womda bi-sõama.” (Matye 7:
6, 7. Bõe yĩng tɩ tũudum hakɩɩkã neb tũud Biiblã sẽn yetã? A Zeezi sẽn maanã wilgda tõnd bõe?
6 D tũuda Biiblã sẽn yetã. Biiblã yetame: “Wẽnnaam n kɩt tɩ b gʋls gʋls-sõamyã fãa, la b bee yõod zãmsg yĩnga, tɩ kɩt tɩ ned bãng a kongre, tɩ rems neda, tɩ wub ned tɩrlem pʋgẽ, tɩ Wẽnnaam ned tõe n paam manegr la seglg tɩ maan tʋʋm-sõamy buud fãa.” (2 Tɩmote 3:
7 A Zeezi sẽn zãms nebã bũmb ninsã fãa yita Wẽnnaam Gomdã pʋgẽ. (Karm-y Zã 17:
8. Bõe la a Zeezi yeel a Zeova tũubã wɛɛngẽ?
8 D segd n tũu a Zeova a ye tãa. Traduction du monde nouveau wã pʋgẽ, Yɩɩn-sõamyã 83:18 yetame: “Tɩ nebã bãng tɩ fo yʋʋr sẽn yaa a Zeova wã, foo f yembr bal n ka to dũniyã tɛk fãa.” A Zeezi ra ratame tɩ nebã bãng Wẽnnaam sɩd-sɩdã. Rẽ n so t’a wilg-b a yʋʋrã. (Karm-y Zã 17:
9, 10. Bõe la d maanda, tɩ wilgdẽ tɩ d nonga taaba?
9 D segd n nonga neb a taabã ne d sũy fãa. A Zeezi yeela a karen-biisã tɩ b nong taaba. (Karm-y Zã 13:
10 D rɩkda d sẽkã, d pãngã la d tarmã n sõngd taab la d kengd taab pelse. (Ebre-rãmbã 10:
11. Bõe yĩng tɩ d sak n deeg tɩ yaa ne a Zeezi maasem la Wẽnnaam na n fãag-do?
11 D segd n saka a Zeezi bala yaa ne yẽ maasem la d tõe n paam fãagre. Biiblã yetame: “Fãagr ka be ne ned a to sã n ka a Zeezi ye. Bala, Wẽnnaam ka kõ ned yʋʋr a to ninsaalba sʋk dũniyã zug tɩ tõnd tõe n tũ n paam fãagr ye.” (Tʋʋmã 4:
12. Bõe yĩng tɩ d pa kẽesd d toog politikã pʋgẽ?
12 D pa segd n kẽes d toog politikã pʋgẽ ye. A Zeezi pa kẽes a toog politikã pʋgẽ ye. B sẽn wa n kaood a bʋʋdã, a yeela Rom naab a Pɩlat yaa: “Mam soolmã ka dũni ka rẽnd ye.” (Karm-y Zã 18:
13. Bõe la tõnd moond n yet nebã Wẽnnaam Rĩungã wɛɛngẽ?
13 D kɩsa sɩd tɩ Wẽnnaam Rĩungã bal n tõe n welg ãdem-biisã zu-loeesã fãa. A Zeezi yeelame tɩ b na n moona ‘Wẽnnaam soolmã koe-noog’ dũniyã gilli. (Karm-y Matye 24:
14. Yãmb tagsdame tɩ yaa ãnd dãmb n tũud Wẽnnaam sõma?
14 Bɩ y sok y meng woto masã: ‘Ãnd dãmb n zãmsd nebã Biiblã sẽn yetã? Ãnd dãmb n wilgd nebã Wẽnnaam yʋʋrã? Ãnd dãmb n nong taaba, la b tẽed tɩ Wẽnnaam tʋma a Zeezi t’a wa fãag ninsaalbã? Ãnd dãmb n pa kẽesd b toog politikã pʋgẽ? Ãnd dãmb n wilgd nebã tɩ yaa Wẽnnaam Rĩungã bal n na n welg ãdem-biisã zu-loeesã?’ Yaa a Zeova Kaset rãmbã bala.
BÕE LA Y NA N MAANE?
15. D sã n dat n tũ Wẽnnaam sõma, bõe la d segd n maane?
15 Yãmb sã n tẽed tɩ Wẽnnaam beeme, yaa sõma la pa sek ye. Baa zĩn-dãmbã meng tẽedame tɩ Wẽnnaam beeme. La b pa sakd-a ye. (Zak 2:19) D sã n dat n tũ Wẽnnaam sõma, d pa segd n tẽ-a bal t’a beeme ye. D segd n maana a raabã me.
16. Bõe yĩng tɩ d segd n lak d mens fasɩ ne ziri tũudmã?
16 D sã n dat n tũ Wẽnnaam sõma, d segd n laka d mens fasɩ ne tũudum nins sẽn pa tat a yamã. No-rɛɛs a Ezayi ra yeelame yaa: “Yi-y bãmb sʋka, welg-y toor ne-ba.” (Ezayi 52:
17, 18. “Babilond kãsengã” yaa bõe? Bõe yĩng tɩ y segd n yi a pʋgẽ tao-
17 Tũudum nins fãa sẽn pa tũud Wẽnnaam wa Biiblã sẽn yetã, yaa ziri tũudum. Biiblã boonda tũudum-kãens fãa sẽn naag taabã tɩ “Babilond kãsengã.” (Vẽnegre 17:
18 Wẽnnaam yeelame tɩ ka la bilfu, a na n sãama ziri tũudmã fãa. (Vẽnegre 18:
19. Y sã n yãk yam n na n tũ a Zeova, a nafa wã na n yɩɩ bõe?
19 Yãmb sã n yãk yam n na n yi tũudum ning pʋgẽ y sẽn be wã n na n tũ a Zeova, y zo-rãmb wall y zakã neb tõeeme n pa wʋm a võor ye. B tõeeme meng n nams-yã. La a Zeova kõn tol n bas yãmb ye. Y na n paam n naaga neb milyõ-rãmb sẽn be dũniyã gill zug n nong taaba, n yaa wa zak a ye neba. Y leb n na n wa paam n vɩɩmda wakat sẽn kõn sa, dũni-paalgã pʋgẽ. (Mark 10:
20. Bõe yĩng tɩ yaa tɩlɛ tɩ y modg n tũ Wẽnnaam sõma?
20 Ka la bilfu, Wẽnnaam na n kɩtame tɩ wẽnem buud fãa sa, t’a Rĩungã soog tẽngã gilli. (2 Pɩyɛɛr 3:9, 13) Ad vɩɩmã sɩd na n talla yamleoog wakat kãnga! Nebã fãa na n tũu a Zeova sõma. Rẽ n so tɩ y segd n yãk yam masã tɛka, n tũ Wẽnnaam sõma.


text:
Wẽnnaam datame tɩ d vɩɩmã yɩ wãn-wãna?
YÃMB sã n karem zʋrnalle, bɩ n ges televiziõ wã wall y kelg radio wã, y mikdame tɩ b gomda bi-be-tʋʋma, zab la yel-beed a taab yell n yɩɩda. Tõe tɩ yãmb mengã bẽedame, pa rẽ bɩ ned y sẽn nong n maan kaalem tɩ namsd-yã.
Sok-y y meng yaa:
Wẽnnaam datame tɩ maam ne m zakã rãmb vɩɩm yɩ woto bɩ?
Yɛ la m tõe n paam sõngr n tõog n mao ne m zu-loeesã?
Laafɩ na n wa zĩnda tẽngã zug bɩ?
Biiblã leokda sogs-kãensã.
BIIBLÃ WILGDAME TƖ WẼNNAAM NA N MAANA BÕN-KÃSEMS TẼNGÃ ZUGU.
Ned pa na n le namse, n kʋʋl bɩ n ki ye.—Vẽnegre 21:4
“Woabg na n yɩk n tiimsa wa yĩisri.”—Ezayi 35:6
“Zoens nin na n pugsame.”—Ezayi 35:5
Sẽn ki-bã na n vʋʋgame.—Zã 5:28, 29
Ned kõn yeel t’a ka keem ye!—Ezayi 33:24
Nebã fãa na n paama rɩɩb tɩ seke.—Yɩɩn-sõamyã 72:16
BIIBLÃ SẼN YETÃ TÕE N NAFA YÃMBA
Tõeeme tɩ y tagsdame tɩ y sẽn karem bũmb ning sebrã sɩngrẽ wã yaa soalem bala. La Wẽnnaam pʋlmame tɩ ka la bilfu, a na n maana woto tẽngã zugu. Biiblã wilgda a sẽn na n maan rẽ to-to.
Pa rẽ bal la Biiblã togsd ye. A wilgda d sẽn segd n bãnge, n tõog n paam sũ-noog hakɩɩk rũndã-rũndã. Tags-y bũmb nins sẽn namsd yãmbã yelle. Tõe tɩ yaa ligd zu-loɛɛga, zak pʋgẽ zu-loeese, bãaga, wall ned y sẽn nong n maan kaalem. Biiblã tõe n sõnga yãmb tɩ y mao ne y zu-loeesã. Sẽn paase, a na n sõng-y lame tɩ y paam sogsg kẽer leoore, tɩ keng y raoodo. Wala makre:
Bõe yĩng tɩ d tõe n kɩs sɩd tɩ Wẽnnaam na n pidsa a sẽn pʋlmã fãa?
Yãmb sẽn karemd seb-kãngã wã wilgdame tɩ y rat n bãnga Biiblã sẽn yetã. Sebrã na n sõng-y lame. Sull fãa tara sokr sẽn na n sõng-y tɩ y wʋm Biiblã goamã võor sõma. Neb milyõ rãmb n zãmsd Biiblã ne a Zeova Kaset rãmbã. D saagdame tɩ yãmb me na n zãmsame. Y sã n wa bãng Biiblã sẽn yetã, Wẽnnaam na n ning-y-la barka.


text:
SAK A NII
Wẽnnaam Rĩungã yaa bõe?
1. Pʋʋs-bʋg yell la d na n gome?
NEB milyõ-rãmb mii a Zeezi pʋʋsg ning b sẽn boond tɩ tõnd Ba sẽn be arzãnã. A Zeezi n wilg a karen-biisã pʋʋs-kãngã, sẽn na yɩl tɩ b bãng b sẽn segd n pʋʋs to-to. Bõe la a yeel tɩ b kos pʋʋsgã pʋgẽ? Bõe yĩng tɩ d segd n bao n wʋm a sẽn yeelã võore?
2. Bũmb a tãabã a Zeezi sẽn yeel tɩ d pʋʋs n kosã la bʋse?
2 A Zeezi yeelame yaa: “Ad yãmb sẽn tog n pʋʋs to-to: ‘Tõnd Ba sẽn be arzãna [“saasẽ,” MN], bɩ yãmb yʋʋrã paam waoogre, tɩ yãmb soolmã wa, tɩ yãmb daab maan tẽng zug wa sẽn maand arzãnã.’” (Karm-y Matye 6:9-13.) Bõe yĩng t’a Zeezi yeel tɩ d pʋʋs n kos bõn-kãensã a tãabã?—Ges-y Vẽnegr 19 wã.
3. Bõe la d tog n bao n bãng Wẽnnaam soolmã wɛɛngẽ?
3 Tõnd bãngame tɩ Wẽnnaam yʋʋrã la a Zeova. D leb n bãnga Wẽnnaam sẽn dat tɩ ninsaalbã vɩɩm yɩ to-to tẽngã zugu. La a Zeezi sẽn yeel tɩ d pʋʋs tɩ Wẽnnaam “soolmã wa” wã rat n yeelame tɩ bõe? D na n bao n bãnga Wẽnnaam soolmã sẽn yaa bũmb ninga, a sẽn na n wa maane, la a sẽn na n kɩt tɩ Wẽnnaam yʋʋrã paam waoogr to-to.
WẼNNAAM SOOLMÃ BƖ A RĨUNGÃ YAA BÕE?
4. Wẽnnaam Rĩungã yaa bõe? Ãnd n yaa Rĩungã Rĩmã?
4 A Zeova lugla goosneema saasẽ, n yãk a Zeezi t’a yaa Rĩma. Biiblã boonda goosneem kãng tɩ Wẽnnaam Rĩungã. A Zeezi la “zu-soben-dãmb Zu-soabã la rĩm-dãmb Dĩmã.” (Vẽnegre 17:14) A tõe n maana nebã neer n yɩɩd nanambs nins sẽn yaa ninsaalbã. A leb n tara tõog n yɩɩd nanambsã fãa sẽn naag taaba.
5. Yɛ la Wẽnnaam Rĩungã Rĩm na n zĩnd n dɩ naamã? A na n dɩɩ naamã ãnd dãmb zugu?
5 Rasem pis-naas a Zeezi vʋʋgrã poore, a leba saasẽ. A Zeova wa n kɩtame t’a lebg Rĩungã Rĩma. (Tʋʋmã 2:
6, 7. Bõe n kɩt t’a Zeezi yaa Rĩm sẽn yɩɩd rĩm buudã fãa?
6 Biiblã yetame t’a Zeezi yaa Rĩm sẽn yɩɩd rĩm buudã fãa, bala a pa na n tol n le ki ye. (Rom-dãmbã 6:9) Ninsaalbã nanambsã fãa wat n baas n kiime, la a Zeezi pa na n tol n ki ye. Bõn-sõma nins fãa a sẽn na n maan n kõ tõndã na n kaoosa wakat sẽn kõn sa.
7 B pĩnd n togsa Biiblã pʋg t’a Zeezi na n yɩɩ Rĩm sẽn yaa nimbãan-zoeta, la sẽn maand tɩrga. B yeelame: “Sẽn-Ka-Saab Sɩɩgã na n siga yẽnda zugu: yaa yam ne bãngr sɩɩga, la saglg ne raood sɩɩga, ne minim la Sẽn-Ka-Saab rabeem zoees sɩɩga. Yẽnda na n zoee Sẽn-Ka-Saab rabeem ne sũ-noogo, yẽnda ka na n kao bʋʋdã wa sẽn zems yẽnda ninã sẽn ne wã ye. Yẽnda ka na n welg yɛlã wa sẽn zems yẽnda tʋb sẽn wʋm ye. Yẽnda na n kaoo ka-pãens rãmbã bʋʋd ne zemsgo.” (Ezayi 11:
8. Bõe n kɩt tɩ d miẽ t’a Zeezi pa na n dɩ naamã a yembre?
8 Wẽnnaam yãka neb tɩ b na n dɩ naam ne a Zeezi saasẽ goosneemã pʋgẽ. Wala makre, tʋm-tʋmd a Poll ra yeela a Tɩmote yaa: “Tõnd sã n nang pãnga, tõnd na n dɩɩ naam ne bãmba.” (2 Tɩmote 2:
9. Neb a wãn n na n naag a Zeezi n dɩ naam? Wakat bʋg la Wẽnnaam sɩng b yãkre?
9 Wa d sẽn yã sak a 7 pʋgẽ wã, Wẽnnaam vẽnega tʋm-tʋmd a Zã t’a yã a Zeezi sẽn yaa Rĩm saasẽ, tɩ neb 144 000 sẽn yaa a na-rɩt-n-taas be ne-a. Neb 144 000 yaa ãnd dãmba? A Zã yeelame tɩ b ‘tara pe-bilã [a Zeezi] yʋʋr ne a ba wã yʋʋr sẽn gʋls b rĩyẽ wã.’ (Karm-y Vẽnegr 14:
10. Bõe yĩng t’a Zeova sẽn yãk a Zeezi ne neb 144 000 tɩ b na n dɩ naamã wilgd t’a nonga tõndo?
10 Yaa a Zeova sẽn nong tõnd wʋsgã yĩng la a sẽn yãk neb tɩ b na n tɩ rɩ naam ne a Zeezi wã. A Zeezi na n yɩɩ rĩm-sõngo, bala a yaa wʋmda. A mii ninsaalbã vɩɩm sẽn yaa to-to, la zu-loeesã sẽn namsd-b to-to. A Poll yeelame t’a Zeezi tõe ‘n wʋma tõnd pãn-komsmã võore,’ la t’a ‘paama makr ne bũmb fãa wa tõndo.’ (Ebre-rãmbã 4:
BÕE LA WẼNNAAM RĨUNGÃ NA N MAANE?
11. Sẽn be-b saasẽ wã fãa ra maanda Wẽnnaam daabã bɩ?
11 Bõe yĩng t’a Zeezi yeel a karen-biisã tɩ b pʋʋs tɩ Wẽnnaam daabã maan tẽngã zug wa sẽn maand saasẽ wã? Sak a 3 pʋgẽ, d bãngame t’a Sʋɩtãan kɩɩsa a Zeova. Rẽ poore, a Zeova basa yẽ ne malɛg-tõatbã bɩ zĩn-dãmbã tɩ b zĩnd saasẽ wakat bilfu. Sak 10 pʋgẽ, d na n maneg n goma a Sʋɩtãan ne zĩn-dãmbã yelle.
12. Togs-y yel-kãsems a yiibã b sẽn bilg Vẽnegr 12:
12 Biiblã ra pĩnd n togsame t’a Zeezi naamã reegr poore, a na n zaba ne a Sʋɩtãana. (Karm-y Vẽnegr 12:
13. B sẽn dig a Sʋɩtãan saasẽ wã, bõe n maane?
13 Biiblã wilgame tɩ b sẽn dig a Sʋɩtãan ne zĩn-dãmbã saasẽ wã, malɛg-sõma wã kɩdma sũ-noogo. A yetame: “Saasẽ la yãmb dãmb sẽn be beenẽ wã maan sũ-noogo!” (Vẽnegre 12:
14. B sẽn dig a Sʋɩtãan t’a sig tẽngã zugã, waa ne bõe?
14 La laafɩ ne bãan kae tẽngã zug ye. Yel-beed n paamd ninsaalbã, ‘bala, Sʋɩtãanã sig n waa bãmb nengẽ ne sũ-puugri, a sẽn bãng t’a wakatã sẽn ketã ka waoogã yĩnga.’ (Vẽnegre 12:
15. Wẽnnaam datame tɩ vɩɩmã yɩ wãn tẽngã zugu?
15 La Wẽnnaam sẽn dat tɩ vɩɩmã yɩ to-to wã pa toeem ye. A ket n datame tɩ ninsaalb sẽn zems zãng vɩɩmd arzãnã pʋgẽ tẽngã zug wakat sẽn kõn sa. (Yɩɩn-sõamyã 37:
16, 17. Bõe la Dãniyɛll 2:
16 Biiblã ra pĩnd n togsa Dãniyɛll 2:
17 Pipi, wilgdame tɩ Wẽnnaam Rĩungã Rĩm na n sɩnga naam rɩɩb “rĩm-bãmbã wakate.” Woto rat n yeelame tɩ rẽ tɩ rĩm-dãmb n ket n dɩt naam tẽngã zugu. Yiib-n-soaba, wilgdame tɩ Rĩungã na n kaoosa wakat sẽn pa sate, la tɩ goosneema a to pa na n tol n deeg a zĩig ye. Tãab-n-soaba, wilgdame tɩ zabr n na n zĩnd Wẽnnaam Rĩungã ne dũni-kãngã goosneema rãmbã sʋka, la tɩ yaa Wẽnnaam Rĩungã n na n tõoge, tɩ lebg goosneem kãng bal n na n dɩ naam ãdem-biisã zugu. Wakat kãnga, ãdem-biisã na n paama goosneem sõmblem sẽn ka to.
18. B boonda zabr ning sẽn na n zĩnd Wẽnnaam Rĩungã ne dũni-kãngã goosneema rãmbã sʋkã tɩ bõe?
18 Na n sɩnga wãn tɩ Wẽnnaam Rĩungã wa soog tẽngã gilli? Na n tũu ne zabr ning b sẽn boond tɩ Harmagedõ wã. Nand tɩ zabrã sɩnge, zĩn-dãmbã na n belga ‘dũni gill fãa rĩm-dãmbã,’ n “tigs-b Wẽnnaam sẽn tõe fãa ra-kãsenga sẽn yaa zabr daarã yĩnga.” Sɩd me, goosneema rãmbã na n zaba ne Wẽnnaam Rĩungã.—Vẽnegre 16:
19, 20. Bõe yĩng tɩ d rat tɩ Wẽnnaam Rĩungã soog tẽngã?
19 Bõe yĩng tɩ yaa Wẽnnaam Rĩungã la d rata? Bʋʋmã yaa wʋsgo. D gom a tãab yelle. Pipi, d yaa yel-wẽn-maandba, n lʋɩt bãas la d kiidẽ. La Biiblã wilgame tɩ Wẽnnaam Rĩungã sã n wa so tẽngã, d na n vɩɩmda wakat sẽn kõn sa. Zã 3:16 yetame tɩ “Wẽnnaam nonga dũniyã wʋsgo, hal tɩ b kõ b Bi-ribl yendã, tɩ ned ning fãa sẽn na tẽ bãmb kõn sãam ye, la a na paam vɩɩm sẽn kõn sa.”
20 Bũmb a to sẽn kɩt tɩ d rat Wẽnnaam Rĩungã yaa tɩ dũniyã pida ne nin-wẽnse. Neb wʋsg yagda ziri, b zãmbda b taabã, la b tʋmd tʋʋm-dẽgd buud fãa. Tõnd pa tõe tɩ b pa tʋm tʋʋm-wẽns ye. B sẽn pa rat n tek yamã yĩnga, Wẽnnaam na n sãam-b-la Harmagedõ zabrã sasa. (Karm-y Yɩɩn-sõamyã 37:
21. Bõe la Rĩungã na n maan n kɩt tɩ Wẽnnaam daabã maan tẽngã zugu?
21 Harmagedõ poore, ne Rĩungã maasem, Wẽnnaam daabã na n maana tẽngã zugu. Wala makre, a na n kɩtame t’a Sʋɩtãan ne zĩn-dãmbã pa le nams nebã ye. (Vẽnegre 20:
WAKAT BƲG LA A ZEEZI SƖNG NAAM DƖƖBO?
22. Bõe n wilgd tɩ pa a Zeezi sẽn wa n be tẽngã zugã, bɩ a sẽn vʋʋgã poor bal la a sɩng naam dɩɩbo?
22 A Zeezi yeela a karen-biisã tɩ b pʋʋs tɩ Wẽnnaam “soolmã wa.” Dẽnd wakat kãng tɩ Wẽnnaam soolmã ra nan pa wa ye. A Zeova ra na n deng n lugla a goosneemã, n yaool n kɩt t’a Zeezi lebg Rĩma. Yaa a Zeezi sẽn leb saasẽ wã bal la a lebg Rĩm bɩ? Ayo, a ra segd n gũume. A Zeezi vʋʋgrã poore, a Pɩyɛɛr ne a Poll yeelame tɩ gomd ning sẽn be Yɩɩn-sõamyã 110:
Rĩungã sã n wa so tẽngã, Wẽnnaam daabã na n maana tẽngã zugu
23. a) Wakat bʋg la a Zeezi sɩng naam dɩɩbo? b) Bõe la d na n bãng sak ning sẽn pʋgdã pʋgẽ?
23 Yʋʋm wʋsg nand tɩ yʋʋmd 1914 ta, neb sull sẽn yaa kiris-neb hakɩɩk n bãng tɩ yʋʋmd 1914, gomd Biiblã sẽn togs n na n pidsi. Sɩd me, yʋʋm-kãng tɛka, yɛlã sẽn yaa to-to dũniyã gill zugã wilgdame tɩ nin-kãensã ra bee bʋʋm. Yaa yʋʋm-kãng la a Zeezi sɩng naam dɩɩbo. (Yɩɩn-sõamyã 110:


text:
SAK PIIG LA A YIIBU
Bõe la y tõe n maan n lebg Wẽnnaam zoa?
1, 2. Ãnd dãmb n paam n yɩ a Zeova zo-rãmba?
YÃMB sã n baood zoa, nin-bʋg buud la y na n yãke? Yaa ned sẽn nong yãmb zĩigẽ, tɩ yãmb me nong a zĩigẽ. Ned sẽn tar zʋg-sõma la yel-manesem sẽn noom yãmba.
2 Wẽnnaam a Zeova me yãkda neb tɩ b yɩ a zo-rãmba. Wala makre, a Abrahaam yɩɩ a Zeova zoa. (Ezayi 41:
3. Bõe la a Abrahaam, a Davɩɩd la a Dãniyɛll maan n paam a Zeova zoodo?
3 Bõe la a Abrahaam, a Davɩɩd la a Dãniyɛll maan n paam a Zeova zoodo? A Zeova yeela a Abrahaam yaa: “Fo saka mam noorã.” (Sɩngre 22:
A ZEOVA KOGENDA A ZO-RÃMBÃ
4, 5. Bõe la a Zeova maand n kogend a zo-rãmbã?
4 Biiblã pʋgẽ, a Zeova wilga a sẽn maand to-to n ‘sõngd neb nins sẽn nong yẽ ne b sũyã fãa wã.’ (2 Kibayã 16:
5 La bɛ n be n tar pãng wʋsgo, n pa rat tɩ d yɩ a Zeova zo-rãmb ye. La a Zeova ratame n kogl-do. (Karm-y Yɩɩn-sõamyã 55:
A SƲƖTÃAN RÕTA NINSAALBÃ
6. Bõe la a Sʋɩtãan rõt ninsaalbã?
6 Sak 11 wã pʋgẽ, d yãame t’a Sʋɩtãan kãnega a Zeova. A rõd-a lame t’a yaa ziri yagda, la t’a pa maand sẽn yaa tɩrga, a sẽn pa bas a Ãdem ne a Hawa tɩ b yãk sẽn yaa sõma la wẽng b toorã yĩnga. Zoob sebrã tolg n wilga vẽeneg t’a Sʋɩtãan rõta neb nins sẽn dat n yɩ Wẽnnaam zo-rãmbã. Sã n yaa ne a Sʋɩtãana, b tũuda Wẽnnaam b mengã nafr yĩnga, pa b sẽn nong-a yĩng ye. A pʋd n wilgame tɩ yẽ tõeeme tɩ ned buud fãa kɩɩs Wẽnnaam. Bɩ d ges a Zoob kibarã sẽn zãmsd tõnd bũmb ninga, la a Zeova sẽn maan n kogl-a.
7, 8. a) A Zoob yɩɩ nin-bʋg buudu? b) Bõe la a Sʋɩtãan rõd a Zoobe?
7 A Zoob yɩɩ nin-bʋg buudu? A yɩɩ nin-sõngo. A vɩɩmda sẽn zems yʋʋm 3600 sẽn looge. A Zeova yeelame tɩ ned ra kae dũniyã zug n yaa nin-sõng wa a Zoob ye. A ra tũuda Wẽnnaam ne a sũur fãa, n kis wẽnga. (Zoob 1:
8 A Sʋɩtãan wa n yeelame t’a Zoob tũuda Wẽnnaam a mengã nafr yĩnga. A yeela a Zeova yaa: “Yãmb wẽe yãgr n gũbg-a, yẽnda ne a zakã, la ne a sẽn so wã fãa. Yãmb ninga a nus tʋʋmã barka, la a rũmsã fɩɩgdame n pit tẽngã. Mam kotame bala, tɩ y tẽeg y nug n sɩɩs a sẽn so wã fãa. La mam mii hakɩɩka, t’a na n tʋʋsa yãmba.”
9. A Zeova basame t’a Sʋɩtãan maan bõe?
9 A Sʋɩtãan rõda a Zoob t’a tũuda a Zeova sẽn nafd-a wã yĩng bala. A yeelame me tɩ yẽ tõeeme t’a Zoob bas a Zeova. A Zeova ra miime t’a Sʋɩtãan yagdame, la a basame t’a nams a Zoobe, sẽn na yɩl tɩ b bãng t’a Zoob sẽn yaa yẽ zoa wã yaa a sẽn nong-a wã yĩnga.
A SƲƖTÃAN NAMSA A ZOOB
10. Bõe la a Sʋɩtãan maan n nams a Zoobe? A Zoob manesem yɩɩ wãna?
10 A Sʋɩtãan reng n kɩtame tɩ b zu a Zoob rũmsã kẽere, la b kʋ sãnda. Rẽ poore, a kʋʋ a Zoob tʋm-tʋmdbã fãa la bala. A Zoob bõna a sẽn da tarã fãa. Rẽ poore, a Sʋɩtãan kɩtame tɩ sob-kẽeng kʋ a Zoob kamb piigã. La a Zoob kell n saka a Zeova. “Bõn-kãens fãa pʋga, a Zoob ka tol n maan yel-wẽnde, la a ka yeel tɩ Wẽnnaam maana bũmb sẽn ka zems ye.”
11. a) Bõe me la a Sʋɩtãan maan a Zoobe? b) A Zoob maana wãna?
11 A Sʋɩtãan pa tek woto ye. A tɩ yeela Wẽnnaam yaa: “M kotame tɩ y sɩɩs a kõabã ne a yĩngã nemd n gese, mam mii vẽeneg t’a na n tʋʋsa yãmb n ka zoe y nif ye.” Rẽ zugẽ, a Sʋɩtãan loba a Zoob bã-kɛgenga. (Zoob 2:5, 7) La baa ne rẽ a Zoob kell n saka a Zeova. A yeelame: “Hal n tãag mam kũum, mam kõn tol n bas m burkĩndã ye.”—Zoob 27:
12. Bõe la a Zoob maan-yã, tɩ wilgdẽ t’a Sʋɩtãan yaa ziri yagda?
12 A Zoob ra pa mi t’a Sʋɩtãan rõd-a lame, a ra pa wʋmd a namsgã võor me. A ra tẽedame tɩ yaa a Zeova n kɩt tɩ yẽ namsdẽ. (Zoob 6:
13. A Zoob sẽn kell n sak Wẽnnaamã, a paama bõe?
13 Baa a Zoob sẽn da pa mi tɩ yaa a Sʋɩtãan n dõt-a wã, a kell n saka Wẽnnaam, tɩ wilgdẽ t’a Sʋɩtãan yaa wẽnem soaba. A Zeova ninga a Zoob barka, a wẽn-sakrã yĩnga.—
A SƲƖTÃAN RÕTA YÃMB ME
14, 15. Bõe n wilgd t’a Sʋɩtãan rõda ninsaalbã fãa?
14 Yell ning sẽn paam a Zoobã zãmsda tõnd bũmb wʋsgo. Rũndã-rũndã, a Sʋɩtãan yetame tɩ tõnd tũuda a Zeova sẽn mik tɩ nafda tõndã. Zoob 2:4 pʋgẽ, a Sʋɩtãan yeelame: “Ninsaal dɩkda a sẽn tar fãa n kõ a vɩɩm yĩnga.” Dẽnd a pa rõd a Zoob bal ye. A rõta ninsaalbã fãa, n yetẽ tɩ b baooda b mens nafre. Hal ne rũndã, a Sʋɩtãan ket n tʋʋda a Zeova la a rõt neb nins sẽn tũud-a wã. Yel-bũn 27:
15 Yãmb tõe n yãka yam n sak a Zeova n lebg a zoa meng-menga, n wilg t’a Sʋɩtãan yaa ziri yagda. Baa sã n yaa tɩlɛ tɩ y toeem bũmb kẽer y vɩɩmã pʋgẽ n paam n lebg Wẽnnaam zoa, bãng-y tɩ bũmb kae t’a yõod ta rẽ ye. A Sʋɩtãan yeelame tɩ yãmb sã n wa tar zu-loeese, y na n basa Wẽnnaam. A rat n belga yãmb tɩ y ra le tũ Wẽnnaam ye. Wãn to la a maand dẽ?
16. a) Wilg-y bũmb nins a Sʋɩtãan sẽn maand n dat tɩ nebã bas a Zeova tũubu. b) Bõe la a Sʋɩtãan tõe n maane, n dat tɩ yãmb mengã bas a Zeova tũubu?
16 A Sʋɩtãan tũnugda ne manesem buud toor-toor n dat tɩ d ra yɩ Wẽnnaam zo-rãmb ye. A “gõodame n kelemd wa gɩgemde, n baood a sẽn tõe n paam a soab n sãam.” (1 Pɩyɛɛr 5:
SAK-Y A ZEOVA NOYÃ
17. Bõe n kɩt tɩ tõnd sakd a Zeova?
17 Tõnd sã n sak a Zeova, d wilgdame t’a Sʋɩtãan yaa ziri yagda. Bõe n tõe n sõng-d tɩ d sak a Zeova? Biiblã yetame: “Bɩ y nong Sẽn-Ka-Saab [“a Zeova,” MN] sẽn yaa yãmb Wẽnnaamã ne y sũur fãa, la ne y yalẽ fãa la ne y pãngã fãa.” (Tõodo 6:
18, 19. a) Sõdg-y bũmb kẽer a Zeova sẽn kisi. b) Bõe n kɩt tɩ d miẽ t’a Zeova pa kot tõnd tɩ d maan bũmb d sẽn pa tõe?
18 A Zeova wilga tõnd bũmb nins a sẽn kisi. Y sã n ges zĩ-gũbrã sẽn yet tɩ “Kisg-y bũmb nins a Zeova sẽn kisã,” y na n yãa bũmb kẽere. Y tõe n tagsame tɩ sãnda pa tolg n yaa wẽng ye. La y sã n karem Biiblã vɛrse-rãmbã, la y bʋgs neere, y mikdame t’a Zeova noyã tũub la sõma. Tõe tɩ y mik tɩ bũmb kẽer la y tog n toeeme. La baa sã n yaa toogo, y sã n modg n toeeme, y na n lebga Wẽnnaam zoa, tɩ y yamã gãe bãane, tɩ y sũurã noome. (Ezayi 48:
19 A Zeova zɩ n kos tõnd tɩ d maan bũmb d sẽn pa tõe ye. (Tõodo 30:
NONG-Y BŨMB NINS WẼNNAAM SẼN NONGÃ
20. Zʋg-sõma bʋs la y segd n modg n paame, la bõe yĩnga?
20 D sã n dat n lebg a Zeova zoa, d pa tog n le maand a Zeova sẽn kis ye. (Rom-dãmbã 12:
21. Bõe n na n sõng-y tɩ y paam zʋg-sõma sẽn tat Wẽnnaam yam?
21 Bõe n na n sõng-y tɩ y paam zʋg-sõma? Y tog n karemda Biiblã la y zãmsd-a wakat fãa, n tõog n bãng bũmb nins a Zeova sẽn nongã. (Ezayi 30:20, 21) Dẽ, y na n maneg n nonga a Zeova n paase, tɩ rẽ kɩt tɩ y rat n sak a noyã.
22. Yãmb sã n sak a Zeova, yõodã yaa bõe?
22 Tõe tɩ bũmb kẽer la y tog n toeeme. D tõe n maka rẽ ne ned sẽn na n pidg fu-kʋdre, n yeelg fu-paalle. Sɩd me, Biiblã yetame tɩ segdame tɩ y ‘yeeg y yalẽ-kʋdgã’ la y ‘yelg yalẽ-paalga.’ (Koloos-rãmbã 3:
^ sull 16 Woto pa rat n yeel tɩ neb nins sẽn dat tɩ y bas Biiblã zãmsgã bee a Sʋɩtãan nugẽ t’a wẽnd-b ye. La yẽ n yaa “dũni-kãngã na-wẽngã,” tɩ ‘dũniyã zãng be a nugẽ.’ Dẽnd neb kẽer sã n dat n gɩdg tõnd tɩ d ra tũ a Zeova, pa lingd tõnd ye.—2 Korẽnt-rãmbã 4:


text:
M maanda wãn n da le tags yoob yelle?
F sẽn tõe n maane
Bãng n yãk f tũud-n-taasã. F zo-rãmbã la f karen-bi-taasã sã n wa sɩng n gomd yoob yelle, fo sã n naag sõsgã, na n yɩɩ toog ne-f tɩ f pa tags yoob yell ye. Yik n looge. La f tõe n maana rẽ ne yam, tɩ f taabã ra wa yaal- fo, bɩ n tags tɩ f yaa nin-tɩrg tɩ loog noor ye.
Zãag f meng ne reem-yoodã. Rũndã-rũndã,
reem wʋsg naaga ne yoobo, n kɩtdẽ tɩ neb wʋsg tagsd yoob yelle. La bõe la Biiblã yeta? A yetame: “
Bɩ d yɩlg d mens ne rẽgd ning sẽn dẽgemd yĩngã ne sɩɩgã, n bɩ sõmblem sẽn zems zãng pʋgẽ n paase, Wẽnnaam dabeem zoees pʋgẽ.” (2 Korẽnt-rãmbã 7:1) Dẽnd f segd n zãaga f meng ne reem sẽn na n kɩt tɩ f tagsd yoob yelle.
Bãng tɩ tags pag ne rao lageng yellã pa wẽng ye. Wẽnnaam sẽn naan tõnd to-to wã kɩtame tɩ pag yam tõe n kẽ raoa, bɩ rao yam tõe n kẽ paga. La yaa b sã n kẽ kãadem bal la b tõe n kẽ ne taaba. Dẽnd f sã n tagsd pag ne rao lageng yell tɩ yɩl n bas yaa toogo, ra tags tɩ f yaa yoaada, bɩ tɩ sẽn maand kae ye.
Ad bũmb f sẽn tog n tẽege: Fo n yãkd f sẽn dat tɩ bũmb ning kẽ f yamẽ. Fo tõe n yɩɩ yɩlemd f tagsa wã pʋgẽ, la f tall yel-manesem sẽn yaa sõma me.


text:
SAK A 7
Wẽnnaam Rĩungã yaa bõe?
1. Wẽnnaam soolmã bɩ a Rĩungã yaa bõe?
Wẽnnaam Rĩungã yaa goosneema sẽn be saasẽ. A na n wa menesa goosneema rãmbã fãa, la a kɩt tɩ Wẽnnaam daabã maan saasẽ la tẽngã zugu. Woto sɩd yaa koe-noogo. Ka la bilfu, ninsaalbã na n paama goosneem ning b sẽn datã. Wakat kãnga, dũniyã nebã fãa na n zemsa taaba.
Rĩung fãa tara a rĩm. A Zeova yãka a biig a Zezi Kirist t’a yaa a Rĩungã rĩma.
2. Bõe n kɩt tɩ yaa a Zezi n tog n yɩ rĩmã?
Wẽnnaam biigã n sɩd tog n yɩ rĩmã, bala a yaa nin-sõngo, n nong tɩrlem. (Zã 1:14) A tara pãng tɩ sek n tõe n sõng ãdem-biisã, bala yaa saasẽ la a na n zĩnd n dɩ naam tẽngã zugu. A vʋʋgrã poore, a leba saasẽ n tɩ zĩnd a Zeova rɩtgo, n da gũud wakat ning a sẽn na n kõ-a naamã. (Hebre dãmba 10:12, 13) Wakat kãng sẽn wa n ta wã, Wẽnnaam kɩtame t’a sɩng naam dɩɩbo.
3. Neb n na n naag a Zezi n dɩ naamã bɩ?
Wẽnnaam yãka neb tɩ b na n dɩ naamã ne a Zezi saasẽ. B boond-b lame tɩ “Sẽn-ka-to neba.” (Daniɛll 7:27) Yɩɩ a Zezi tʋm-tʋmdb nins sẽn kell n sak-a wã la b yãk pipi. La a Zeova ket n yãkda pagb la rap sẽn maand a raabã tɩ b na n tɩ naag-ba. Wa a Zezi, b kũum poore, Wẽnnaam vʋʋgd-b lame tɩ b lebg malɛgs n kẽng saasẽ.
Yaa neb a wãn n na n kẽng saasẽ wã? A Zezi bool-b lame tɩ “wubr pa zemb bũmbu,” rat n yeel tɩ bãg-bila. (Luk 12:32, Sebr Sõngo) B sõorã na n yɩɩ 144 000. B na n dɩɩ naam ne a Zezi dũniyã zugu.
4. A Zezi sẽn deeg naamã, bõe n maane?
Wẽnnaam Rĩungã lugla yʋʋmd 1914. * A Zezi sẽn deeg naamã, a pipi tʋʋmd yɩɩ a sẽn dig a Sʋɩtãan ne a zĩn-dãmbã tɩ b sig tẽngã zugã. Sʋɩtãanã sũur puugame, t’a wat ne toog zĩig fãa. (Wilgri 12:7-10, 12) Rẽ tɛka, zu-loeesã tara kengre. Zabã, komã, bãasã la tẽn-digimdgã fãa yaa “bãnd” sẽn wilgd tɩ ka la bilfu, Rĩungã na n welga dũniyã yɛl fãa.
5. Bõe la Wẽnnaam Rĩungã maanda?
Rũndã-rũndã, b moonda koɛɛg dũniyã gill zugu. Ne rẽ maasem, Wẽnnaam Rĩungã tigimda buud toɛy-toɛy neb kʋʋngo, tɩ zems-n-taar be b sʋka. Neb milyõ rãmb sẽn yaa sik-m-mens rãmb n sakd n lebgd Rĩungã nin-buiidu, t’a Zezi yaa b rĩma. Rĩungã sã n wa na n sãam dũni-kãnga, a na n kogla nin-kãensã. Dẽnd ned sã n dat n paam nafa nins Wẽnnaam Rĩungã sẽn na n wa ne wã, a segd n sakda a Zezi.
Rĩungã na n dɩka yʋʋm 1 000 n kɩt tɩ Wẽnnaam sẽn da rat tɩ ninsaalbã vɩɩm yɩ to-to wã pidsi. Tẽngã gill na n lebga arzãna. Rẽ poore, a Zezi na n lebsa Rĩungã a Ba wã. (1 Korẽnt dãmba 15:24-26) Yãmb me tõe n togsa neb a taab y sẽn bãng bũmb ning Wẽnnaam Rĩungã zugã.
^ sull 12 Y sã n dat vẽnegr n paas yʋʋmd 1914 zugu, bɩ y ges Biiblã sɩd yetame tɩ bõe? sebrã neng 215-218.
Y sã n dat n bãng n paase
Biiblã sɩd yetame tɩ bõe?
Tõnd vɩɩ ‘yaoolem wakatã’ bɩ?
Ges-
ÃND DÃMB N MAAND A ZEOVA RAABÃ RŨNDÃ-RŨNDÃ?
Wãn to la a Zeova Kaset rãmbã maand n moond koɛɛgã dũniyã gill zugu?
D tũuda mak-sõng ning a Zezi sẽn kõ a sẽn wa n be tẽngã zugã. Bãmb kẽer la bʋgo?


text:
GŨUSG GASGÃ Bõn-bɩʋʋngo 2017
Sõss nins d sẽn na n zãms yʋʋmd 2017 zĩ-likr rasem 23 n tãag sɩpaolg rasem 26 bee seb-kãngã pʋgẽ.
Modg-y n bɩɩs-y yõk-m-menga
Neb n tall raoodo, tɩ Biiblã gomd b yelle. Wãn to la b kibayã tõe n sõng tõnd tɩ d bɩɩs yõk-m-menga? Bõe yĩng tɩ kiris-nebã segd n bao n bɩɩs yõk-m-menga?
D rɩk a Zeova togs-n-taare, n yɩ nimbãan-zoɛtba
Daar a ye, a Zeova vẽnega a meng ne a Moyiizi, n togs-a yẽ yʋʋre, la a togs-a yẽ zʋg-sõma kẽere. A wilga pipi tɩ yẽ yaa nimbãan-zoɛta. Bõe n wilgd tɩ ned yaa nimbãan-zoɛta. Bõe yĩng tɩ y segd n bao n bãng Biiblã sẽn yet nimbãan-zoeerã wɛɛngẽ wã?
NED VƖƖM KIBARE
Mam paam n tʋma ne neb sẽn tũ Wẽnnaam sõma
A David Sinclair togsda yẽ sẽn zĩnd Burkilin Betɛllẽ wã na maan yʋʋm 61, n paam n naag pagb la rap sẽn yaa sɩd rãmb n tʋmã, la rẽ sẽn kõ-a sũ-noog to-to wã.
“Tõnd Wẽnnaamã gomd paada wakat fãa!”
B sẽn gʋls Biiblã n sa wã tɛk n tãag rũndã, a yaa sebr ning b sẽn yiisd n yɩɩda, baa ne buud-goamã toeengã, naamã sẽn mi n toeem nugã la neb sẽn bao n na n gɩdg tɩ b ra lebg-a wã.
“Wẽnnaam goamã . . . tara pãnga”
Neb wʋsg n zãms Wẽnnaam Gomdã tɩ sõng-b tɩ b tõog n toeeme. D sã n dat tɩ Biiblã naf tõnd me woto, bõe la d segd n maane?
“Keng f meng n paam daood n tʋme”
Bõe yĩng tɩ yaa tɩlɛ tɩ d tall raoodo, la bõe n na n sõng-do?


text:
Bõe la Biiblã yeta?
Y sã n maand yɩɩr tɩ looge, Biiblã tõe n sõng-y lame bɩ?
Y na n leokame tɩ . . .
n-ye
ayo
m pa mi ye
Biiblã sẽn yete
“Sik-y yãmb yɩɩrã fãa n bas ne bãmba [Wẽnnaam], bala, bãmb n get yãmb yelle.” (1 Pɩyɛɛre 5:7) Biiblã yetame tɩ y bas y yam tɩ Wẽnnaam tõe n sõng-y lame tɩ y yɩɩrã booge.
Rẽ wɛɛngẽ, bõe me la d tõe n bãng Biiblã pʋgẽ?
Ne pʋʋsgã maasem, y tõe n paama “Wẽnnaam laafɩ” wã, tɩ y yɩɩrã booge. —Filip-rãmbã 4:6, 7.
Wẽnnaam Gomdã kareng me tõe n sõng-y lame tɩ y tõog n mao ne zu-loeesã. —Matye 11:28-30.
Wakat n wat tɩ ned pa na n le maan yɩɩr bɩ?
Neb kẽer yetame . . . tɩ ninsaal pa tõe n vɩ tɩ zu-loees la yɩɩr kaẽ ye. Sãnda tẽedame tɩ yaa ned kũum poor bal la a tõe n paam a meng ne yɩɩre. La yãmb yẽ?
Biiblã sẽn yete
Wẽnnaam na n kɩtame tɩ bũmb nins fãa sẽn wat ne yɩɩrã sa. “Kũum kõn leb n zĩnd ye, la sũ-sãang wall yãbre, wall toog kõn leb n zĩnd ye.”—Vẽnegre 21:4.
Rẽ wɛɛngẽ, bõe me la d tõe n bãng Biiblã pʋgẽ?
Wẽnnaam Rĩungã sã n wa so dũniyã gilli, nebã na n vɩɩ laafɩ la bãan pʋgẽ.—Ezayi 32:18.
Zu-loees la yɩɩr pa na n le zĩnd ye. Nebã na n yĩma rẽ fãa yelle.—Ezayi 65:17.


text:
Waoog-y b rãmb nins sẽn segd ne waoogrã
“Sẽn zao-a geerã zugã la pe-bilã n tog ne pẽgre, la waoogre, la ziiri, la pãnga, zamaan woo zamaane.”—VẼN. 5:13.
YƖƖLA: 9, 108
1. Bõe n tõe n kɩt tɩ ned segd ne waoogre, la bõe la d na n bãng sõs-kãngã pʋgẽ?
WAOOG ned rat n yeelame tɩ f wilg tɩ f nanda a soaba, la tɩ f pẽgd-a lame. Naoor wʋsgo, d waoogda ned a sẽn maan bũmb tɩ sek pẽgr yĩnga, pa rẽ bɩ tʋʋmd a sẽn tare, wall a zu-sobend yĩnga. Sõs-kãngã pʋgẽ, d na n bãnga b rãmb nins d sẽn segd n waooge, la d sẽn segd n waoog-bã võore.
2, 3. a) Bõe yĩng tɩ yaa a Zeova n segd ne waoogr n yɩɩda? (Ges-y fotã sẽn be yĩngrã.) b) Pe-bil ning yell b sẽn gomd Vẽnegr 5:13 wã yaa ãnda, la bõe yĩng t’a segd ne waoogre?
2 Vẽnegr 5:13 yeelame tɩ “sẽn zao-a geerã zugã la pe-bilã” toga ne waoogre. “Sẽn zao-a geerã zugã” yaa a Zeova. Sak a 4 pʋgẽ, b togsa bũmb ning sẽn kɩt t’a tog ne waoogrã. “Bõn-vɩɩs” sẽn be saasẽ zẽkda b koees n pẽgd a Zeova, a soab ning sẽn “vɩ zamaan woo zamaana,” n yetẽ yaa: “Tõnd Zu-soab la d Wẽnnaam, yãmb n zems tɩ reeg ziiri, la waoogre, la pãnga. Bala, yãmb n naan bũmb fãa, la yaa yãmb daab yĩng la y naan-b tɩ b beẽ.”—Vẽn. 4:9, 11.
3 ‘Pe-bil’ ning yell b sẽn gomd Vẽnegr 5:13 wã yaa a Zeezi Kirist. Bõe n wilgd rẽ? A sẽn wa n be tẽng zugã, b bool-a lame tɩ “Wẽnnaam pe-bilã, sẽn yiisd-a dũni yel-wẽnã.” (Zã 1:29) Woto yaa bʋʋm sẽn sek d na waoog a Zeezi. Sɩd me, rĩm-bʋg n zoe n sak kũum a nin-buiidã neer yĩnga? A Zeezi leb n segda ne waoogre, bala, a yaa ‘rĩm-dãmb Dĩma la zu-soben-dãmb Zu-soaba.’ (1 Tɩm. 6:14-16) Tõe tɩ woto kɩtame tɩ y rat n naag malɛgs tusa wã sẽn be saasẽ wã n yeele: “Pe-bil ning b sẽn dag n kʋ wã zemsame tɩ reeg pãn-tõogo, arzegse, yam, pãnga, waoogre, ziiri, la pẽgre.”—Vẽn. 5:12.
4. Bõe yĩng tɩ yaa tɩlɛ tɩ d waoog a Zeova ne a Zeezi?
4 A Zeezi goam nins sẽn be Zã 5:22, 23 wã wilgdame tɩ d segd n waooga a Zeova la d waoog yẽ me. D sã n dat n wa paam vɩɩm sẽn ka sɛtã, yaa tɩlɛ. A yeelame: “Ba wã ka kaood ned baa a yembr bʋʋd ye, b basa bʋʋdã fãa ne Bi-riblã, tɩ nebã fãa na waoog-a wa b sẽn waoogd ba wã. Ned ning sẽn ka waoogd Bi-riblã ka waoogd ned ning sẽn tʋm-a wã me ye.”—Karm-y Yɩɩn-sõamyã 2:11, 12.
5. Bõe yĩng tɩ d segd n waoog ned buud fãa?
5 Wẽnnaam naana ninsaal n ‘wẽneg a menga.’ (Gen. 1:27) Woto kɩtame tɩ d fãa la bal tõe n dɩk a togs-n-taare. Wala makre, ninsaal tõe n wilga a to a nonglem, n maan-a neere, pa rẽ bɩ n zoe a nimbãanega. Wẽnnaam naana ninsaal me t’a tar sũur-kaseto, n tõe n bãng sẽn yaa sõma la sẽn yaa wẽnga, pʋ-lik la pʋ-peelem, pa rẽ bɩ sẽn segd la sẽn pa segde. (Rom. 2:14, 15) Nebã fãa la bal nonga yɩlemde, sẽn yaa neere, la b rat tɩ laafɩ zĩnd bãmb ne b taabã sʋka. Woto pa lingri, bala a Zeova nonga laafɩ, a leb n pa zũnd-zãnd soab ye. Vẽenega, a Zeova naana ninsaalbã tɩ b tõe n dɩk a togs-n-taare. Woto yĩnga, d segd n waoogda d taabã me.—Yɩɩn. 8:6.
D TAABÃ WAOOGR WƐƐNGẼ, D SEGD N MAANA GŨUSGU
6, 7. Neb a taabã waoogr wɛɛngẽ, bõe n wilgd t’a Zeova Kaset rãmbã yaa toore?
6 D miime tɩ d taabã segda ne waoogre, la yɩl n bãng n waoog-b tɩ zems tõe n yɩɩ toogo. Dũniyã yamã kẽe neb wʋsgo, hal tɩ b waoogd rap bɩ pagb wa b wẽnnaam-dãmba. Wall tɩ b waoog-b wa a Zeova sẽn dat to-to wã, b waoogd-b lame hal tɩ loog noore. B geta politikã taoor dãmba, tũudmã taoor dãmba, ɛspoorã rãmba, sẽn maand-b filim-dãmbã, la neb a taab yʋy sẽn yi wa mak-sõngo, n dɩkd b togs-n-taar fu-yerdɩ wã la yel-manesmã wɛɛngẽ.
7 Kiris-neb hakɩɩkã miime tɩ pa segd tɩ b waoog ninsaal tɩ loog noor ye. Ninsaalbã fãa sʋka, yaa a Zeezi bal n kõ mak-sõng sẽn ka to tɩ d segd n dɩk a togs-n-taare. (1 Pɩy. 2:21) D sã n waoogd nebã tɩ loog noore, Wẽnnaam sũur pa na n yɩ noog ye. D segd n tẽegdame tɩ “nebã fãa maana yel-wẽna, n kong Wẽnnaam ziirã.” (Rom. 3:23) Dẽnd d pa segd n waoog ninsaal baa a ye wa Wẽnnaam ye.
8, 9. a) A Zeova Kaset rãmbã manesem yaa wãn ne goosneema wã neba? b) Wakat-bʋg la d zãgsd b noore?
8 Neb n be d sẽn segd n waooge, b tʋʋmd bɩ b zu-sobend yĩnga. Makre, tẽeg-y goosneema wã tʋm-tʋmdbã sẽn maand nin-buiidã yĩngã. B geta b yelle, la b sõngdẽ tɩ bãan beẽ. B tʋʋmã nafda nebã fãa. Tʋm-tʋmd a Poll boola goosneema wã tʋm-tʋmdb tɩ ‘pãn-soaadba,’ la a sagl kiris-nebã tɩ b sak-ba. A paasame: “Kɩs-y ned fãa bũmb ning y sẽn tog n kɩs-a: Kɩs-y sẽn tog n deeg-a yaoodã yaoodo, . . . la y waoog ned ning y sẽn tog n waooge.”—Rom. 13:1, 7.
9 D sẽn yaa a Zeova Kaset rãmbã, d maanda d sẽn tõe fãa n wilgdẽ tɩ d waoogda goosneema wã tʋm-tʋmdba. Yaa sɩd tɩ tẽng fãa tara a noy la a minundu. Dẽnd tẽngã taoor dãmb sẽn dat tɩ d maanã tõe n yɩɩ toor ne tẽng a to. Baa ne rẽ, d sakd n tũuda b noyã. La b sã n wa rat tɩ d maan bũmb sẽn na n kɩt tɩ d kɩɩs a Zeova, d zãgsdame. A Zeova la d waoogd n yɩɩd ninsaala.—Karm-y 1 Pɩyɛɛr 2:13-17.
10. Bõe la a Zeova nin-buiidã maan pĩnd wẽndẽ tɩ yaa mak-sõngo?
10 Pĩnd wẽndẽ, a Zeova nin-buiidã saka nanambse, tɩ yaa mak-sõngo. Rom tẽngã naab sẽn wa n dat tɩ b sõd a nin-buiidã, a Zozɛf ne a Maari sakame n kẽng tɩ b sõd-ba. B toga sor n kẽng Betlehɛm, baa ne a Maari sẽn da kolg rogmã. (Luk 2:1-5) A Poll me kõo mak-sõng nanambsã waoogr wɛɛngẽ. B sẽn wa n dõd-a t’a na n gom n fãag a meng rĩm a Erood Agripa ne a Fɛstus sẽn da yaa Zide guvɛrneerã taoorã, a wilga a goamã pʋgẽ t’a waoogd-b lame.—Tʋʋ. 25:1-12; 26:1-3.
11, 12. a) Bõe yĩng tɩ d sẽn segd n waoog tũudmã taoor dãmb to-to wã pa tog n yɩ toore? b) Otris saam-biigã sẽn waoog politik taoor soabã, bõe n maane?
11 La tũudmã taoor dãmb yẽ? D sẽn segd n waoog-b to-to wã tog n yɩɩ toor bɩ? Ayo. D waoogd-b-la wa d sẽn waoogd neb a taabã. D pa waoogd-b tɩ loog nugu, baa b sẽn dat rẽ wã. Bõe yĩnga? Bala, b sẽn zãmsd nebã bũmb ning Wẽnnaam zugã yaa ziri, la b golemd Biiblã goamã. D tẽeg t’a Zeezi ninga a wakatẽ tũudmã taoor-dãmb taale, n yeel tɩ b yaa zãmb dãmba, la tɛtb sẽn yaa zoense. (Mat. 23:23, 24) La d sã n waoogd tẽngã taoor dãmb wa sẽn segde, pa wẽng ye. Rẽ mi n kɩtame meng tɩ b sõng-do.
12 Wala makre, a Leopold Engleitner yɩɩ a Zeova Kaset soab sẽn tar yẽesem, n da be Otris soolmẽ wã. Dũni gill zabr a yiib-n-soabã sasa, nazi-rãmbã yõk-a lame n kẽes tẽr n na n tɩ pag Bukɛnvald kã de kõnsãntrasiõ wã pʋgẽ. Tẽrã pʋgẽ, a yãa a Heinrich Gleissner sẽn da yaa politik taoor soaba, la a mi laloa wã sõma wã. Nazi-rãmbã ra yõka yẽ me. Saam-biig a Leopold maaga a yĩng n wilg raoã a sẽn tẽed bũmb ninsã, t’a sak n kelg neere. Zabrã sẽn wa n sa wã, raoã tũnuga ne a zu-sobendã n sõng a Zeova Kaset rãmbã sẽn be Otrisã naoor wʋsgo. Tõe tɩ y tẽra kibay sẽn wilgd a Zeova Kaset rãmb sẽn waoog b tẽngã taoor dãmb tɩ wom biisi.
NEB A TAAB SẼN SEGD NE WAOOGRE
13. Ãnd dãmb la d segd n waoog n tɩ yɩɩda, la bõe yĩnga?
13 D segd n waooga d tẽed-n-taasã, sẽn yɩɩd fãa, d taoor lʋɩtbã. Wala makre, kãsem-dãmbã, tigims sull yet-gɛtbã, filiyall-dãmbã taoor lʋɩtbã la siglgã taoor lʋɩtb sullã neba. (Karm-y 1 Tɩmote 5:17.) B fãa geta Wẽnnaam nin-buiidã yelle, tɩ b boond-b Biiblã pʋgẽ tɩ “kũun sẽn yaa neba.” (Efɛ. 4:8, MN) D waoogda saam-bi-kãensã, n pa get b sẽn yit tẽng ninga, b bãngre, b tʋʋmde, wall b tarem ye. Pipi kiris-nebã kõo mak-sõng rẽ wɛɛngẽ. B ra waoogda b taoor dãmbã. Tõnd me maanda woto. D sã n wa be ne d taoor dãmbã, d pa get-b wa malɛgs ye. La d waoogd-b lame, b sẽn tʋmd wʋsg la b yaa sik-m-mens rãmbã yĩnga.—Karm-y 2 Korẽnt-rãmb 1:24; Vẽnegr 19:10.
14, 15. Bõe n kɩt tɩ kãsem-dãmbã yaa toor ne tũudum a taabã taoor dãmba?
14 Kãsem-dãmbã yaa pe-kɩɩmb sẽn yaa sik-m-mens rãmba. B sẽn pa rat tɩ b taabã waoog-b wa neb yʋy sẽn yi wã wilgda rẽ. Kɩtame tɩ b yaa toor ne a Zeezi wakatẽ tũudmã taoor dãmba la sẽn be-b rũndã-rũndã wã. A Zeezi goma b yell n yeele: “Bãmb nonga naam zĩndg zĩis rɩɩb zĩisẽ la karen-dotẽ. Bãmb nonga nebã pʋʋsem raasẽ.”—Mat. 23:6, 7.
15 Kãsem-dãmbã tũuda goam a Zeezi sẽn da togse. A ra yeelame: “Ra kɩt-y tɩ nebã boond yãmb tɩ karen-saamb ye. Bala, yãmb karen-saamb yaa a yembr tãa, la yãmb fãa yaa ba-biisi. Da bool-y ned baa a yembr tãa dũni ka tɩ ba ye. Bala, ned a yembr tãa n yaa yãmb ba, soab ning sẽn be-a saasẽ wã. Da kɩt-y tɩ nebã bool yãmb tɩ taoor dãmb ye, bala, ned a yembr tãa n yaa taoor soaba, yaa Kirisi. Sẽn yaa-a kãseng n yɩɩd yãmb sʋkã, bɩ a yɩ yãmb tʋmtʋmda. Ned sã n zẽk a menga, b na n sik-a lame, la ned sã n sik a menga, b na n zẽk-a lame.” (Mat. 23:8-12) Tigimsã sẽn be dũniyã gill zugã kãsem-dãmbã sã n sikd b mense, la b sakd a Zeezi goamã, b tẽed-n-taasã na n nong-b lame, n pẽgd-ba, la b waoogd-ba.
16. Bõe yĩng tɩ d segd n mao n waoogd d taabã?
16 Yaa sɩd tɩ tõe n kaoosame tɩ d yaool n bãng d sẽn tog n waoog d taabã to-to. Yɩɩ woto me ne pipi kiris-nebã. (Tʋʋ. 10:22-26; 3 Zã 9, 10) La tara yõod tɩ d modg n tũ Biiblã sẽn yet bũmb ning d taabã waoogr wɛɛngẽ wã. D sã n maan dẽ, na n naf-d-la wʋsgo.
D TAABÃ WAOOGR SẼN WAT NE BARK NINGA
17. D sã n waoogd goosneema wã tʋm-tʋmdba, nafa nins d sẽn paamdã kẽer la bʋse?
17 D sã n waoogd goosneema wã tʋm-tʋmdba, tõe n wa yɩɩ sabab tɩ d paam sor n ket n moond koɛɛgã. Pʋd n tõe n kɩtame tɩ b nand koɛɛgã tõnd sẽn moondã. A Birzit sẽn yaa so-pakd sẽn yit Alemayn wã kibarã wilgda rẽ. Sẽn zems yʋʋm a wãna, a bi-pugl n da karemd lekoll a ye pʋgẽ, tɩ b wa na n kõ-b b dipolom-dãmbã, t’a kẽnge. Karen-saam-dãmbã yeela a Birzit tɩ hal n tãag masã, bãmb sũur yaa noogo, a Zeova Kaset rãmb kamb sẽn be bãmb lekollẽ wã. B yeelame tɩ kom-kãensã kɩtame tɩ bãmb lekollã yaa zĩ-noogo. Ad a Birzit sẽn leoke: “Tõnd wilgda d kambã Wẽnnaam noyã la a saglsã tɩ b tũudẽ. Rẽ kɩtame tɩ b miẽ tɩ b segd n waooga b karen-saam-dãmbã.” Karen-saamb a yembr yeelame tɩ karen-biisã fãa sã n da yaa wa a Zeova Kaset rãmbã kamba, b kareng ra na n yɩɩ nana. Semen a wãn poore, karen-saamb a ye n sak n kẽng tigis-kãsenga.
18, 19. Kãsem-dãmbã waoogrã wɛɛngẽ, bõe yĩng tɩ d segd n maan gũusgu?
18 Wẽnnaam Gomdã sagls tõe n sõng-d lame tɩ d bãng d sẽn tog n waoog kãsem-dãmbã to-to. (Karm-y Ebre-rãmb 13:7, 17.) Segdame tɩ d pẽg-ba, b sẽn tʋmd wʋsgã yĩnga. D sã n tũud b saglsã, na n sõng-b lame tɩ b tõog n tʋm b tʋʋmdã ne sũ-noogo. Biiblã sagend-d lame me tɩ d tall b tẽebã buudu. La pa rat n yeel tɩ d rɩk kãsem-soab ning togs-n-taar kɛpɩ ye. Wala makre, a sẽn manegd a meng to-to, a sẽn gomd to-to wã, wall a sẽn zãmsd nebã to-to wã. D sã n maand woto, lebgda wa d basa Kiristã tũubu, n tũud ninsaala. D tẽeg tɩ kãsem-dãmbã me yaa pãn-komsem dãmba.
19 D sã n waoogd kãsem-dãmbã la d pẽgd-ba, n pa get-b wa neb yʋy sẽn yi, sõngd-b lame. Bõe yĩnga? Bala, na n kɩtame tɩ b kell n tall sik-m-menga, la b ra tags tɩ b sãoo b taabã, bɩ tɩ b sẽn maand fãa yaa tɩrg ye.
20. D sã n waoogd d taabã, wãn to la nafd tõnd mengã?
20 D sã n pẽgd d taabã, sõngd-d lame tɩ d ra wa lebg rat-m-ye soab ye. Leb n na n sõng-d lame tɩ b sã n wa pẽgd tõnd bɩ d kell n sik d menga. Na n kɩtame me tɩ ned d sẽn nand sã n wa maan bũmb tɩ sãam d sũuri, bɩ ra koms d tẽebã ye. Na n sõng-d lame me tɩ d kell n tall yam a ye ne a Zeova siglgã nebã. Bala, b pa waoogd ned baa a ye tɩ loog noore, a soab tũud a Zeova, t’a pa tũud-a.
21. D sã n waoogd d taabã, a nafa ning sẽn tɩ yɩɩd yaa bʋgo?
21 D sã n waoogd d taabã, a nafa ning sẽn tɩ yɩɩdã yaa tɩ d noogda Wẽnnaam sũuri. D maanda bũmb a sẽn dat tɩ d maane, tɩ wilgdẽ tɩ d sakd a raabã. Rẽ, a Zeova tõogd n leoka a Sʋɩtãan sẽn yeel tɩ ned kae n tõe n sak Wẽnnaam wakat fãa wã. (Yel. 27:11) Dũniyã neb wʋsg pa mi b sẽn segd n waoog b taabã to-to tɩ zems ye. Tõnd yẽ sũur yaa noogo, d sẽn mi d sẽn segd n waoogd d taabã to-to tɩ zems ne a Zeova sẽn datã!


text:
Rĩungã sẽn sõng tõnd to-to yʋʋm koabgã pʋgẽ
“Bɩ Wẽnnaam sẽn so laafɩ . . . kɩt tɩ yãmb tõog n maan sẽn yaa sõama, tɩ y . . . maan bãmb daabo.”—EBRE. 13:20, 21.
YƖƖLA: 136, 14
1. Rĩungã koɛɛg mooneg yõod ra taa zĩ-bʋg ne a Zeezi? Wilg-y y leoorã võore.
A ZEEZI ra nonga Wẽnnaam Rĩungã yell goama. A sẽn wa n be tẽng zugã, a ra gomda Rĩungã yell n yɩɩda. A goma Rĩungã yell naoor koabg la zaka. Rẽnd yaa vẽeneg tɩ Rĩungã yell sɩd ra paka a Zeezi.—Karm-y Matye 12:34.
2. Tõe tɩ neb a wãn n wʋm a Zeezi sẽn yeel bũmb ning Matye 28:19, 20 wã, la bõe n kɩt tɩ d tõe n yeel woto?
2 A Zeezi vʋʋgrã poor bilfu, a vẽnega a meng ne neb 500 la zaka, n sõs ne-ba. (1 Kor. 15:6) Tõe tɩ yɩɩ wakat kãng la a sẽn bobl a karen-biisã tʋʋm-kãsenga, n yeel tɩ b segd n moona “nebã buud fãa” koɛɛgã. * A yeel-b lame tɩ b na n moona koɛɛgã n kaoose, hal n tãag “wakat sɛɛbo.” Yãmb sã n moond koɛɛgã rũndã-rũndã, y sõngdame t’a Zeezi bãngr-gomdã pidsdẽ.—Mat. 28:19, 20.
3. Bõn-sõma a tã la d paam tɩ sõng-d koɛɛgã mooneg pʋgẽ. Bãmb la bʋse?
3 A Zeezi sẽn yeel a karen-biisã tɩ b tɩ moonã poore, a kenga b raoodo, n yeel woto: “Mam bee ne yãmb wakat fãa.” (Mat. 28:20) Rẽnd a Zeezi pʋlma a karen-biisã t’a na n wilg-b-la sor koɛɛgã mooneg pʋgẽ, la t’a na n sõng-b lame tɩ b moon dũniyã gilli. Sẽn paase, a Zeova bee ne tõndo. A kõo tõnd bõn-sõma buud fãa sẽn na yɩl n sõng-d tɩ d moon koɛɛgã. (Ebre. 13:20, 21) Sõs-kãngã pʋgẽ, d na n goma bõn-sõma-kãens a tãab yelle. 1) Tʋʋm-teed nins a sẽn kõ-dã, 2) a sẽn wilg-d d sẽn tõe n maan to-to n moon koɛɛgã, la 3) zãmsg ning d sẽn paamd a nengẽ wã. Bɩ d reng n gom tʋʋm-teed kẽer a sẽn kõ tõnd yʋʋm koabgã sẽn loogã pʋgẽ wã yelle.
RĨMÃ KÕ A NIN-BUIIDÃ TƲƲM-TEED KOƐƐGÃ MOONEG YĨNGA
4. Bõe yĩng tɩ d tall tʋʋm-teed buud toor-toor n moon koɛɛgã?
4 A Zeezi maka “Wẽnnaam soolem koɛɛgã” ne bõn-buud b sẽn bʋd zĩis toɛy-toɛy sẽn pa wõnd taaba. (Mat. 13:18, 19) Ned sã n dat n bʋd bũmbu, a na n deng n talla tʋʋm-teed buud toor-toor n maneg pʋʋgã. Woto me, tõnd Rĩmã kõo tõnd tʋʋm-teed buud toor-toore, sẽn na yɩl tɩ d tõog n sõng nebã tɩ b sak n deeg Rĩungã koɛɛgã. D tʋma ne tʋʋm-teed kẽer n wa base, la d ket n tʋmda ne sãnda hal baa rũndã. La tʋʋm-te-kãensã fãa sõnga tõnd tɩ d paas d koe-moonegã minim.
5. Koe-moonegã kart ra yaa bõe, la wãn to la b ra tar-a n moond koɛɛgã?
5 Yʋʋmd 1933 soabã, koe-moondbã sɩnga koe-moonegã kart-rãmb tall n moone. Tʋʋm-te-kãngã sõnga neb wʋsg tɩ b sɩng koɛɛgã moonego. Koe-moonegã kart ra yaa bilf n zemse, tɩ b gʋls koɛɛg sẽn tik Biiblã zug beenẽ. Wakat-wakate, b yiisda kart-paalle, n gʋls koɛɛg a to a zugu. Kart-rãmbã tall n moonã ra yaa nana. Saam-biig a Erlenmeyer sẽn wa n sɩng koɛɛgã mooneg ne kart-rãmbã t’a ra tara yʋʋm piiga. A bilga bãmb sẽn da moond to-to wã, n yeel tɩ b sã n da ta zak noore, b yãkda kart n wilg kɛlgdã, n kos-a t’a karem b sẽn gʋlsã. A sã n da karem n sa, b kãabd-a-la sɛbã, n yaool n looge.
6. Wãn to la koe-moonegã kart-rãmb sõng koe-moondbã?
6 Koe-moonegã kart-rãmbã sõnga koe-moondbã wʋsgo. Wala makre, koe-moondb kẽer da zoeta yãnde. Baa b sẽn da rat n moon koɛɛgã ne b sũur fãa wã, b pa mi b sẽn na n yɛɛlg ye. Koe-moondb sãnda nengẽ, b ra gomda wʋsgo. B sã n ta zak noore, b rat n togsa kɛlgdã bũmb nins bãmb sẽn mi wã fãa minit a wãn pʋgẽ. Sẽn paase, b ra pa gomd ne bʋgsem ye. La koe-moonegã kart-rãmbã goamã sẽn da yaa koees la vẽenesã, ra sõngda koe-moondbã fãa, tɩ b taasd nebã koɛɛgã tɩ b wʋmd a võore.
7. Zu-loe-bʋs la koe-moondb kẽer sẽn tall kart-rãmbã n moonã seg-yã?
7 La koe-moondbã sega zu-loees me. Wala makre, saam-bi-poak a Grace Estep sẽn sɩng koɛɛgã mooneg hal sẽn kaoosã yeela woto: “Wakat ninga, d sã n wilg ned kart n kos-a t’a karme, a sokdame: ‘Bõe la b yet kartã zugu? Y pa na n kell n togs tɩ m kelge?’ ” Sẽn paase, kɛlgdb kẽer da pa mi kareng ye. Sãnda sã n da reeg karte, b tẽedame tɩ b kõ-b lame tɩ b sooge. Rẽ n so tɩ b sã n deege, b lebgd n kẽeme n page. Kẽer sẽn da pa nong koɛɛgã sã n deeg karte, b pãrsd-a lame n lobe. La baa ne zu-loe-kãensã, kart-rãmbã sõnga d tẽed-n-taasã tɩ b taas nebã koɛɛgã, la b wilg tɩ yaa bãmb n gomd Rĩungã yʋʋr yĩnga.
8. Wilg-y b sẽn da tar fonograf-rãmbã n moond koɛɛgã to-to. (Ges-y sõsgã sɩngrẽ fotã.)
8 Tʋʋm-teoog a to b sẽn tall n moon koɛɛgã yʋʋmd 1930 wã tɛk yɩɩ fonografã. Koe-moondb kẽer ra boond-a lame t’a Aarõ, bala, fonografã n da gomd bãmb zĩigẽ. (Karm-y Yikr 4:14-16.) Koe-moond sã n da ta zak noore, a kota kɛlgdã sor t’a sã n sak bɩ a pak fonografã t’a kelg koɛɛg sẽn tik Biiblã zugu. Koɛɛgã ra zemsda minit a naas la pʋɩ-sʋka. Rẽ poore, a kãabd-a-la sɛba. Koe-moondbã ra mi n paamame meng tɩ zak rãmb tigim taab n kelg sõsga. Yʋʋmd 1934 tɛka, Siglgã sɩngame n maand fonograf-rãmb a toore. Kaoosg zugẽ, b wa n tara sõss toor-toor bãmb 92 b sẽn dɩk disk-rãmb zutu.
9. Koe-moondbã sẽn tall fonografã n moona woma bi-bʋse?
9 A Hillary Goslin sẽn kelg sõsg fonografẽ poore, a kosa koe-moondã t’a bas fonografã ne yẽ, t’a yõd n ning sõssã t’a yagsã kelg n bãng Rĩungã koɛɛgã. Koe-moondã kõ-a-la fonografã n maan dasem a yopoe. A sẽn wa n lebg n lebã, a mika neb wʋsg sẽn gũud-a, n dat n bãng koɛɛgã n paase. Kaoosg zugẽ, nin-kãensã wʋsg rɩka b mens n kõ a Zeova n deeg lisgu. A Hillary kom-pugli a yi me n wa n kẽng Gileaad Lekollã, n lebg misioneer-dãmba. Fonografã sõnga neb wʋsg tɩ b sɩng koɛɛgã moonego, wa sẽn yɩ to-to ne koe-moonegã kart-dãmbã. La a Zeova wa n tũnuga ne Wẽnnaam tʋʋmdã lekolle, n sõng a nin-buiidã tɩ b bãng b sẽn tõe n gom b toor to-to koɛɛgã mooneg sasa.
D SẼN MAAN TO-TO TƖ KOE-NOOGÃ TA NEBÃ
10, 11. Wãn to la b tũnug ne zʋrnall-dãmbã la ne radio wã n moon koɛɛgã, la bõe n kɩt tɩ rẽ wom biisi?
10 Wẽnnaam Rĩungã sõnga a nin-buiidã tɩ b bãng manesem buud toor-toor b sẽn tõe n tũnug n moon koɛɛgã tɩ neb wʋsg wʋme. B sẽn maan to-to wã talla yõod wʋsgo, bala, koe-moondbã ‘sõor ra paoodame.’ (Karm-y Matye 9:37.) Wala makre, b ra tũnugda ne zʋrnall-dãmb n moond koɛɛgã. Semen fãa, saam-biig a Charles Taze Russell ra toonda a sõsg kiba-kɩtb sulli, tɩ b reeg n tool zʋrnall-dãmb sẽn be Kanada, Erop la Etazĩni. Sẽn wa n na n ta yʋʋmd 1913 soabã tɩ saam-biig Russell sõssã yita zʋrnall-dãmb tus a yi pʋsẽ, tɩ sẽn karemd-b zʋrnall-kãensã ta neb 15 000 000.
11 Saam-biig a Russell kũumã poore, b tũnuga ne bũmb a to me n moon koɛɛgã tɩ ta neb wʋsgo. Yʋʋmd 1922 tʋʋl-nif kiuug rasem 16, a Joseph Rutherford kõ sõsg radio pʋgẽ. B tẽedame tɩ neb nins sẽn kelg sõsgã taa neb tus pis-nu. Rẽ poor bilfu, siglgã paka a toorẽ radio b sẽn da boond tɩ WBBR. Yɩɩ yʋʋmd 1924 wao-fugdg kiuug rasem 24 la b pak radio wã. Yʋʋmd 1924 yʋʋm-sar kiuug pipi daar Gũusg Gasgã yeela woto: “D kɩsa sɩd tɩ ne radio wã maasem, d na n tõog n taasa neb wʋsg koɛɛgã sõma n yɩɩd pĩndã. Sẽn paase, pa baood tɩ d yiis ligd wʋsg ye.” Radio wã sõngame tɩ koɛɛgã ta baa tẽns nins pʋsẽ koe-moondbã sẽn pa waoogã, wa sẽn yɩ to-to ne zʋrnall-dãmbã.
12. a) Koe-moonegã yam-paan-bʋg la yãmb nong n yɩɩda? b) Bõe la y tõe n maan tɩ sõng-y tɩ y moon koɛɛgã zãma wã zĩisẽ n da zoe rabeem?
12 Rũndã-rũndã, bũmb a to la d maand tɩ sõngdẽ tɩ neb wʋsg wʋmd koe-noogã. Yaa zãma wã zĩisẽ moonegã. D moonda biis-rãmbã yalsg zĩisẽ, tẽr-dãmbã gaarẽ, parkĩng-dãmbẽ la raasẽ. Yãmb sã n yɛɛsda koɛɛgã mooneg yam-paall ninga, bɩ y pʋʋs a Zeova n kos sõngre, la y tags a Angelo Manera sẽn yaa tigims sull yel-gɛtã sẽn yeel bũmb ningã yelle. A yeelame tɩ b sã n wa wilg koe-moonegã yam-paall d sẽn segd n tũ, ne bãmba, yaa bũmb b sẽn paam n na n maan n waoog a Zeova, bõn-paall b sẽn paam n na n wilg a Zeova tɩ b sakd-a-la ne b sũur fãa, tɩ sẽn wa n yaa bũmb ning fãa la a rat bɩ b na n sak n maane. D sã n tõog n bas rabeem n kẽes d meng koe-moonegã yam-paalã pʋgẽ, na n kɩtame tɩ d maneg n kɩs a Zeova sɩda, la paas d koe-moonegã minim.—Karm-y 2 Korẽnt-rãmb 12:9, 10.
13. Bõe yĩng tɩ tõnd sɩt wɛɛbã sõngdẽ tɩ neb wʋsg wʋmd koe-noogã? Togs-y kibar sẽn wilgd y sẽn zoe n gom tõnd sɩt wɛɛbã yell tɩ wom biisi.
13 Koe-moondb wʋsg nong n gomda tõnd sɩt wɛɛbã yelle, n wilgd nebã tɩ b tõe n kẽe be n karem la b telesarz sɛb sẽn tik Biiblã zug ne buud-goam 700 la zaka. Tõnd sɩt wɛɛbã yaa jw.org. Daar fãa, neb 1 600 000 la zak n kẽed tõnd sɩt wɛɛbẽ wã. Pĩndã, radio wã maasem yĩnga, koe-noogã taa neb sẽn be tẽn-zãrsẽ. Rũndã-rũndã me, yaa woto ne tõnd sɩt wɛɛbã maasem.
ZÃMSG NING KOE-MOONDBÃ SẼN PAAMÃ
14. Bõe la koe-moondbã ra segd n paame, la lekoll-bʋg n sõng-b tɩ b lebg karen-saam-dãmb sẽn tar minim?
14 Tʋʋm-teed nins yell d sẽn gomã, la koe-moondbã sẽn maan to-to n moon koɛɛgã tɩ d gom rẽ me yellã sõnga wʋsg tɩ koe-noogã piuugi. La baa ne rẽ, ra yaa tɩlɛ tɩ koe-moondbã paam zãmsgo, n tõog n tʋm b tʋʋmdã sõma. Mams-y wa koe-moond sẽn da na n ning sõsg fonografẽ tɩ ned kelge. A soabã kelgame n sa, n yeel tɩ yẽ pa tẽed bũmb ning a sẽn wʋmã ye. Pa rẽ bɩ ned sẽn na n deeg koe-moonegã kart n karme, n dat tɩ b bilg-a koɛɛgã võor sõma n paase. Koe-moond sã n da seg yel-kãensã buudu, a maanda wãna? Koe-moondbã ra segd n bãnga b sẽn tõe n leok kɩɩsg-goam to-to, la b sẽn tõe n zãms ned to-to tɩ kẽ-a. Rẽ n so tɩ saam-biig a Nathan Knorr yã tɩ lebga tɩlɛ tɩ koe-moondbã paam sõngr zĩ-kãng wɛɛngẽ. D tõe n kɩsa sɩd tɩ yɩɩ vʋʋsem sõngã n sõng-a t’a bãng woto. Bõe la b ra tõe n maan n sõng-ba? Yʋʋmd 1943 soabã, b sɩnga Wẽnnaam tʋʋmdã lekoll tigimsã pʋsẽ. Lekoll-kãng sõnga koe-moondbã tɩ b lebg karen-saam-dãmb sẽn tar minim.
15. a) Neb kẽer pipi sõsg Wẽnnaam tʋʋmdã lekollẽ yɩɩ wãn-wãna? b) Bõe n kɩt tɩ y kɩs sɩd t’a Zeova sõnga yãmb wa a sẽn pʋlem Yɩɩn-sõamyã 32:8 pʋgẽ wã?
15 Kaoosame tɩ d tẽed-n-taas wʋsg yaool n tõog n yals zama taoor n gome. Saam-biig a Julio Ramu tẽega yẽ pipi sõsg Wẽnnaam tʋʋmdã lekollẽ yelle. Yɩɩ yʋʋmd 1944. A ra segd n goma a Doɛɛg yelle, tɩ yaool n yaa Biiblã vɛrse-rãmb a nu bal pʋgẽ la b gomd nin-kãngã yelle. Saam-biig a Ramu yeelame: “Mam sẽn wa n sɩng sõsgã, rabeemã kɩtame tɩ mam dũmã pãbd taaba, tɩ m nusã rigda, tɩ m yẽnã pãbd taaba. Mam sõsa minit a tãabo. Mam pipi sõsgã yɩɩ woto, la m pa koms raood ye.” Baa sẽn da pa nana wã, kom-bõoneg meng n kẽ lekoll-kãngã. A Angelo Manera sẽn yaa saam-biig ning yell d sẽn zoe n gomã tẽega biig a ye pipi sõsg sẽn yɩ to-to. A yeelame tɩ biigã sẽn da yɛɛsd wʋsgã, a ra gomda wa a yãbdame. Baasgo, a kell n modgame n baas sõsgã, bala, a ra rata lekollã ne a sũur fãa. Tõe tɩ tigissã sasa, y zoeta yãnde, wall y tagsdẽ tɩ y bãngrã pa waooge, tɩ kɩt tɩ y yɛɛsdẽ n pa rat n zẽk y nug n leok sokr ye. Sã n yaa woto bɩ y pʋʋs a Zeova n kos t’a sõng-y tɩ y bas rabeemã. A na n sõng-y-la wa a sẽn sõng Wẽnnaam tʋʋmdã lekoll pipi karen-biisã.—Karm-y Yɩɩn-sõamyã 32:8.
16. a) Bõe yĩng tɩ b pak Gileaad Lekollã? b) Yʋʋmd 2011 wã tɛka, bõe n toeeme?
16 Pa Wẽnnaam tʋʋmdã lekoll bal n yaa lekoll a Zeova siglgã sẽn lugl n sõngd a nin-buiidã ye. Misioneer-dãmba, n paas neb a taab kẽnga Gileaad Lekollã n tɩ paam zãmsg sõma. Lekoll-kãng karen-saamb a yembr yeelame tɩ b sẽn pak lekollã yaa sẽn na n sõng a karen-biisã tɩ b maneg n nong koe-noogã moonego. Gileaad Lekollã sẽn pak yʋʋmd 1943 soabã tɛk n tãag rũndã, neb 8 500 la zak n paam zãmsg be, tɩ b tʋm-b tẽns 170 pʋsẽ. Yʋʋmd 2011 wã tɛka, lebga zall so-pakdbã, tigims sull yel-gɛtbã, Betɛllẽ tʋm-tʋmdbã, wall misioneer-dãmb nins sẽn nan pa kẽng Gileaad Lekollã la b boonda.
17. Wãn to la Gileaad Lekollã sõng tɩ koɛɛgã mooneg paam pãnga?
17 Gileaad Lekollã sõngame tɩ koɛɛgã mooneg paam pãng bɩ? N-ye. Ad makre: Yʋʋmd 1949 sa-sik kiuugã tɩ Zapõ koe-moondbã ra pa ta neb piig ye. Yʋʋmdã ne a sa wã tɩ yaa misioneer-dãmb 13 la b tʋm tɩ b moond koɛɛgã beenẽ. Rũndã-rũndã, Zapõ koe-moondbã sõor yɩɩda 216 000, tɩ sẽn kolg pʋɩ-sʋkã yaa so-pakdba.
18. Lekoll-bʋs me n sõng a Zeova nin-buiidã tɩ b minimã paase?
18 Lekoll-dãmb a taab me n sõng a Zeova nin-buiidã tɩ b paam minim n paase, tɩ b tẽebã pãng me paase. Wala makre, Rĩungã tʋʋmd lekolle, so-pakrã tʋʋmd lekolle, Rĩungã koe-moondb lekolle, tigims sul yel-gɛtbã ne b pagbã lekolle, la Betɛll-rãmbã yel-gɛtb ne b pagbã lekolle. Woto fãa kɩtame tɩ d ne vẽeneg tɩ d Rĩmã ket n zãmsda a nin-buiidã tɩ b minimã paasdẽ.
19. Bõe la saam-biig a Russell yeel koɛɛgã mooneg wɛɛngẽ, la wãn to la rẽ pids-yã?
19 Wẽnnaam Rĩungã naam sẽn sɩngã yʋʋm koabg la zak la woto masã. Tõnd Rĩm a Zeezi Kiris ket n sõngda tõnd koɛɛgã mooneg pʋgẽ. Yʋʋmd 1916, saam-biig a Russell wilgame t’a kɩsa sɩd tɩ koɛɛgã na n mooname n ta dũniyã gilli. A yeela a tʋmd-n-taag a ye woto: “Koɛɛgã mooneg paamda pãng tao-tao, n na n kell n paam pãnga, bala, bũmb wʋsg la b segd n maan dũniyã gill zugu, tɩ Wẽnnaam soolem koe-noogã ta dũniyã tɛk fãa.” (La foi en marche sebrã neng 69. A Alexander Macmillan n gʋls-a) Ad a sɩd ra bee bʋʋm! D sẽn paam tɩ Wẽnnaam ning sẽn so laafɩ wã kõt-d bõn-sõma buud fãa sẽn na yɩl tɩ d tõog n maan a raabã pa noom-d sɩda?
^ sull 2 Wõnda neb nins sẽn zĩnd be wã fãa la bal wa n lebga kiris-neba. Bõe n kɩt tɩ d tõe n yeel woto? Tʋm-tʋmd a Poll goma b yelle, n bool-b tɩ ‘tõnd ba-biis bãmb kobs-nu.’ A paasame: “Bãmb neb wʋsg ket n vɩɩme, la kẽer me kiime.” Rẽnd tõe t’a Poll ne pipi kiris-neb a taab bãnga neb wʋsg sẽn zĩnd ne a Zeezi, n wʋm a sẽn yeel tɩ b segd n moona koɛɛgã.


text:
D WILG TƖ D YAA KIRIS-
Yãmb tʋmda ne JW.ORG Contact Cards sõma bɩ?
To-kãsengã sẽn kolgdã yĩnga, koe-moonegã lebga tʋʋm-yãgdem. (Yel. 24:11, 12, 20) Ne kart rãmbã maasem, d tõe n sõnga nebã tɩ b bãng tõnd sɩt wɛɛbã sõma, la bũmb wʋsg Wẽnnaam Gomdã sẽn yete. Kood n be kartã zugu, tɩ nebã tõe n ɛskane n paam n ges Bõe yĩng tɩ y tog n zãms Biiblã? video wã, bɩ n paam kibay a taaba, wall n kos tɩ d wa zãms-b Biiblã. Neb kẽer pa sakd n deeg sebre, la b na n sakame n kẽ tõnd sɩt wɛɛbã pʋgẽ. Rẽ n so tɩ d segd n kõ-b kartã. La ned sã n pa kelg tõnd sõma, d pa segd n kõ-a kartã ye.
D sã n dat n kõ ned kartã, d tõe n yeel-a-la koɛɛg-koɛɛga: “M nongẽ lame n kõ-y bũmbu. Neb kart-kãngã maasem, y tõe n kẽe a Zeova Kaset rãmbã sɩt wɛɛbã pʋgẽ n paam kibay wʋsgo, la y ges video-rãmba. (Zã 4:7) Kartã sẽn yaa kɩdgã yĩnga, y sã n yita y tõe n zãa bãmb n wãna, tɩ y sã n paam ned bɩ y kõ-a.


text:
Wẽnnaam yʋʋr la a Zeezi bɩ?
Biiblã sẽn yete
A Zeezi meng wilgame t’a yaa “
Wẽnnaam Bi-” (Zã 10:36) A Zeezi zɩ n yeel t’a yaa Wẽnnaam Sẽn-tõe-fãa wã ye.
Sẽn paase, a Zeezi pʋʋsa Wẽnnaam. (Matye 26:39) La a Zeezi sẽn wa n wilgd a karen-biisã b sẽn segd n pʋʋs to-to wã, a yeelame: “
Tõnd Ba sẽn be saasẽ, bɩ yãmb yʋʋrã paam waoogre.”
A Zeezi goma Gʋlsg sõamyã vɛrse a ye yelle, n wilg Wẽnnaam yʋʋrã sẽn yaa a soaba, n yeele: “
Israyɛlle, kelge, a Zeova yaa tõnd Wẽnnaam, a Zeova yaa b yembr bal tãa.”—Mark 12:29; Tõodo 6:4.
Y sã n dat n bãng n paase
Koe-noog sẽn yit Wẽnnaam nengẽ!
Wẽnnaam tara yʋʋr bɩ?
Wẽnnaam tara naam yʋy wʋsgo. Wala makre Sẽn-tõe-a-fãa, Naandã la Zu-soaba. La a yʋ-peellã bee sẽn ta naoor 7 000 pĩnd wẽndẽ Biibl-dãmbã pʋsẽ.


text:
SAK A 1
Wẽnnaam koe-noogã yaa bõe?
1. Koe-bʋg la Wẽnnaam taasd tõndo?
Wẽnnaam datame tɩ vɩɩmã yɩ noog tẽngã zugu. Yaa a sẽn nong ninsaalbã yĩng la a sẽn naan tẽngã la bũmb nins sẽn be a zugã. Ka la bilfu, a na n kɩtame tɩ nebã vɩɩm yɩ noog dũniyã gill zugu. A na n menesa bũmb nins fãa sẽn kɩt tɩ ãdem-biisã namsdẽ wã.—Karm-y Zeremi 29:11.
Goosneemã baa a ye pa tõog tɩ wẽnemã, bãasã la kũumã sa ye. La koe-noog n be. Ka la bilfu, Wẽnnaam na n kɩtame tɩ yẽ goosneemã reeg ninsaalbã goosneem rãmbã fãa zĩiga. Dẽ, nebã na n vɩɩ bãan dũniyã zugu, n tar yĩns laafɩ.—Karm-y Ezai 25:8; 33:24; Daniɛll 2:44.
2. Bõe yĩng tɩ tar yõod tɩ y bãng Wẽnnaam koe-noogã?
Sẽn na yɩl tɩ namsgã sa, Wẽnnaam na n deng n sãama nin-wẽnsã. (Sofoni 2:3) La na n yɩɩ wakat bʋgo? Wẽnnaam sebrã reng n wilga yɛl sẽn na n nams ãdem-biisã rũndã-rũndã. Dẽnd bũmb nins sẽn maandã yaa kaset tɩ nin-wẽnsã sãoong kolgame.—Karm-y 2 Tɩmote 3:1-5.
3. Bõe la y tog n maane?
D segd n karemda Biiblã, n tõog n bãng Wẽnnaam. Biiblã yaa wa lɛtre, ba sẽn tool a kamba. A wilgda d sẽn tõe n maan to-to tɩ d vɩɩmã tall barka, la d sẽn na n maaneg n wa paam n vɩɩmd tẽngã zug wakat sẽn kõn sa. Bãng-y tɩ y sẽn dat n wʋm Biiblã goam võorã pa na n yɩ neb kẽer noog ye. La sẽn yaa rẽ n tõe n kõ-d vɩɩm sẽn kõn sa wã, d pa segd n bas tɩ ned gɩdg-d ye.—Karm-y Yelbũn 29:25; Wilgr 14:6, 7.
Y sã n dat n bãng n paase
KOS-Y TƖ B WA ZÃMS-Y BIIBLÃ
Bõe yĩng tɩ y tog n zãms Biiblã?
Dũniyã gill zugu, Biiblã sõnga neb milyõ rãmb tɩ b paam b sogsg kẽer leoore. Yãmb me na n sakame tɩ Biiblã sõng-y bɩ?


text:
Kibar a 3: A Ãdem ne a Hawa
BÕE n be foto kãngã zug n pa wõnd rũmsã? Yaa neb a yiibã. Bãmb la pipi raoã la pipi pagã. Yaa ãnd n naan-ba? Yaa Wẽnnaam. Yãmb mii Wẽnnaam yʋʋr bɩ? A yʋʋr la a Zeova. Raoã yʋʋr la a Ãdem, tɩ pagã yʋʋr yaa a Hawa.
Wẽnnaam a Zeova sẽn wa n na n naan a Ãdmã, a yãka tom n maan a yĩngã tɩ yaa sõma. Rẽ poore, a fʋʋsa a Ãdem yõ-bogdẽ wã, n kõ-a vɩɩm.
Wẽnnaam a Zeova kõo a Ãdem tʋʋmde. A yeel-a lame t’a pʋd rũmsã fãa yʋya. Tõeeme t’a Ãdem reng n maaga a meng n ges rũmsã fãa sẽn yaa to-to, n yaool n pʋd rũng fãa yʋʋre. La a Ãdem sẽn wa n pʋt rũmsã yʋyã, a mikame tɩ bũmb la b tara, tɩ yẽ pa tarẽ ye. Yãmb mii sẽn yaa bũmb ning bɩ?
A mikame tɩ rũmsã fãa yaa raad la yãanse. Wob-raad la wob-yãans ra beeme, tɩ bõn-yẽ-raad la bõn-yẽ-yãans me beẽ. La a Ãdem yẽ ra yaa a yembre. Rẽ n so t’a Zeova kɩt t’a Ãdem gũsi, t’a yãk a sĩif kõbr n naan pag n kõ-a.
Ad a Ãdem sũurã segd n yɩɩ noog koe! A Hawa me sũurã ra segd n yaa noogo, a sẽn be zĩ-neerã pʋgẽ wã. Masã, b ra tõe n doga kamba, la b vɩɩmd ne sũ-noogo.
A Zeova ra ratame t’a Ãdem ne a Hawa vɩɩmd wakat fãa. A ra ratame tɩ b maneg tẽngã fãa t’a yɩ neer wa Edɛn. Ad woto fãa sɩd kɩtame t’a Ãdem ne a Hawa sũur ra yaa noog wʋsgo. Yãmb me sã n da paam n na n maneg tẽngã t’a yɩ neere, y ratame bɩ? La a Ãdem ne a Hawa sũ-noogã pa kaoos ye. D ges bũmb ning sẽn maane.
Yɩɩl Sõamyã 83:18, Traduction du monde nouveau; Sɩngre 1:26-31; 2:7-25.
Sogsgo
- Bõe n kɩt tɩ foto ning sẽn be kibar a yiib-n-soabã pʋgẽ wã pa wõnd sẽn be tãab-n-soabẽ wã?
- Ãnd n naan pipi raoã, la raoã yʋʋr yaa bõe?
- Tʋʋm-bʋg la Wẽnnaam kõ a Ãdmã?
- Bõe yĩng tɩ Wẽnnaam kɩt t’a Ãdem gũs sõmã?
- A Ãdem ne a Hawa ra tõe n vɩɩmda wakat a wãna, la tʋʋm-bʋg la Wẽnnaam a Zeova kõ-ba?
Sogsg a taaba
- Karm-y Yɩɩl Sõamyã 83:18, NW.
Wẽnnaam yʋʋr la a bõe, la dũniyã gill zugu, ãnd n be n zem-a? (Zer. 16:21; Dan. 4:14)
- Karm-y Sɩngr 1:26-31.
Bõe la Wẽnnaam naan rasem a yoob-n-soabã, la bõe yĩng t’a ra yaa toor ne rũmsã? (Sɩng. 1:26)
Bõe la a Zeova kõ ninsaal la rũmsã fãa? (Sɩng. 1:30)
- Karm-y Sɩngr 2:7-25.
A Ãdem maana wãn n tõog n pʋd rũmsã yʋya? (Sɩng. 2:19)
Wãn-wãn la Sɩngr 2:24 sõngd tõnd tɩ d bãng a Zeova sẽn tagsd bũmb ning kãadmã zugu, welg-taabã zugu, la kãadmã kaoob zugu? (Mat. 19:4-6, 9)


text:
SAK A YE
Sɩdã Wẽnnaam zug la bʋgo?
Yãmb yell sɩd paka Wẽnnaam bɩ?
Wẽnnaam yaa wãn to? A tara yʋʋr bɩ?
D tõe n pẽnega Wẽnnaam bɩ?
1, 2. Bõe yĩng tɩ nong n yaa sõma tɩ d maan sogsgo?
YÃMB zoe n gũus n gesa kambã sẽn maand sogsg to-to bɩ? Kamb wʋsg sã n sɩng goam bala, b sɩngda sogsg maanego. B get-f-la kũii n sok-f sokr wala woto: Bõe yĩng tɩ sa-gãnã yaa bʋla-bʋla? Bõe yĩng tɩ ãdsã pɩnda? Ãnd n zãms liuuli wã yɩɩla? Sogs-kãensã leokr tõe n yɩɩ toog wakat ninga. Baa yãmb sã n wa tẽed tɩ y leoka b sokr tɩ zemse, b tõe n sokame yɛs tɩ: Bõe yĩng tɩ yaa woto?
2 Pa kambã bal n sokd sogsg ye. D sã n wa bɩ, d ket n tara sogsgo. D maanda rẽ sẽn na yɩl n bãng d sẽn segd n tees d vɩɩmã neng ninga, d sẽn segd n lak d mens ne yɛl ninsã, bɩ bãngr yamleoog yĩng bala. La yaa wala neb wʋsg pa le maand sogsg ye, sẽn yɩɩd fãa sogs-kãsemsã. Yaa vẽeneg tɩ b pa le rat n bao sogs-kãens leoor ye.
3. Bõe yĩng tɩ neb wʋsg bas sogs-kãsemsã leoor baoobo?
3 Tags-y sokr ning sẽn be seb-kãngã poorẽ wã, la sogsg nins sẽn be sebrã sɩngr-goamẽ wã, bɩ sag-kãngã sɩngrẽ wã yelle. Sogs-kãensã bee b rãmb nins sẽn yaa kãsems n yɩɩdã sʋka. La neb wʋsg basa b leoorã baoobo. Bõe yĩnga? La rẽ yĩnga Biiblã tõe n leok-b lame bɩ? Kẽer tagsdame tɩ Biiblã leokr võor wʋmb yaa toog wʋsgo. Neb a taab zoeta b na n wa maan sokr tɩ ning-b yãnde. La neb kẽer me tagsdame tɩ yaa tũudmã taoor dãmb la karen-saam dãmbã bal n tõe n leok sogs-kãensã. La yãmb yẽ tagsda wãn-wãna?
4, 5. Sogs-kãsems kẽer bʋs la d tõe n sok d mense, la bõe yĩng tɩ d segd n bao b leoorã?
4 Tõe tɩ y rat n bãnga vɩɩmã sogs-kãsems leoore. Sãmbg sẽn ka be, wakat ninga, y sokda y meng woto: ‘Vɩɩmã võor yaa bõe? Vɩɩmã tɛk yaa d roge, n bɩ, n kʋʋl la d ki bal bɩ? Wẽnnaam pʋd n yaa wãn to?’ Zemsame tɩ y sok sogs-kãensã, la tara yõod me tɩ y ket n maand woto hal tɩ y wa paam leoor sẽn tat y yam la sẽn yaa sɩda. A Zezi Kirist sẽn yaa karen-saamb yʋʋr sẽn yi wã yeelame: “Bɩ y [kell n] kose, tɩ b na kõ-yã, bɩ y bao, tɩ y na yã, bɩ y wẽ kʋɩlenga, la b na pak n kõ-yã.”—Matɩe 7:7.
5 Y sã n ket n ‘baood’ sogs-kãsemsã leoore, y na n wa yãame tɩ y pa bao-b zaalem ye. (Yelbũna 2:1-5) Baa neb a taabã sẽn da zoe n yeel yãmb tɩ bũmb ninga, sogs-kãensã sɩd tara leoore, la y sɩd tõe n yã-b lame, la yaa Biiblã pʋgẽ bala. B leoorã võor wʋmb pa toog wʋsg ye. Sẽn yɩɩd menga, b na n kõ-y-la saagr la sũ-noogo. La b tõe n sõng-y lame tɩ y tall vɩɩm sẽn be yamleoog masã menga. Bɩ d reng n leok sokr ning sẽn namsd neb wʋsgã.
YAA SƖD TƖ NEBÃ YELL PA PAK WẼNNAAM, LA T’A PA ZOET NEBÃ NIMBÃANEGA?
6. Bõe yĩng tɩ neb wʋsg tagsdẽ tɩ Wẽnnaam toog pa be ne ninsaalbã sẽn namsdã?
6 Neb wʋsg tagsdame tɩ sok-kãngã leokr yaa n-ye. B tagsda woto: ‘Nebã yell sã n da pakẽ Wẽnnaam, dũniyã kõn yɩẽ woto baa bilf ye.’ D sẽn gesẽ fãa d mikdame tɩ dũniyã pida ne zaba, kisgr la naongo. Tõnd ned kam fãa me mi n lʋɩta bãaga, d namsdame, d nin-nongds maanda kaalem. Rẽ kɩtame tɩ neb wʋsg yetẽ: ‘Tõnd yell sã n da pakẽ Wẽnnaam, a kõn gɩdgẽ zu-loe-kãensã sɩda?’
7. a) Wãn to la tũudmã taoor dãmb kɩtd tɩ neb wʋsg tagsdẽ tɩ Wẽnnaam pa zoet ned nimbãanega? b) Bõe la Biiblã sɩd yet tood nins sẽn namsd tõndã wɛɛngẽ?
7 La sẽn yaa wẽng n yɩɩda, wakat ninga, yaa tũudmã taoor dãmb n kɩtd tɩ nebã tagsdẽ tɩ Wẽnnaam pa zoet ned nimbãaneg ye. Wãn to? Yel-beed sã n maane, b yetame tɩ yaa Wẽnnaam n dat woto. B ningda Wẽnnaam taal bõn-wẽns nins sẽn maandã yĩnga. La sɩd yaa Wẽnnaam n maand rẽ bɩ? Bõe la Biiblã sɩd wilgda? Zak 1:13 leokdame: “Ned sã n paam makre, bɩ a ra yeel tɩ yaa Wẽnnaam n makd yẽ ye. Tɩ bõe, bũmb ka tõe n mak Wẽnnaam tɩ b maan wẽng ye, la Wẽnnaam menga ka makd ned ba a ye t’a maan wẽng ye.” Woto yĩnga, wẽngã yãmb sẽn ne dũniyã pʋgẽ wã zɩ n yɩ Wẽnnaam yell abada. (Zoob 34:10-12) Yaa sɩd t’a basdame tɩ bõn-wẽns maandẽ. La bas tɩ bũmb wa yaa toor wʋsg ne kɩt tɩ bũmb wa.
8, 9. a) Wãn to la y na n wilg tɩ f sã n bas wẽng tɩ wa, pa rat n yeel tɩ fo n kɩt t’a wa? b) Bõe yĩng tɩ pa zems tɩ d ning Wẽnnaam taal a sẽn bas tɩ ãdem-biisã maand wẽngã?
8 D rɩk makr ne ba sẽn tar yam la nonglem, t’a biribl sẽn bɩ ket n be a zakẽ wã. Biriblã sã n wa lebg tõat n yãk yam n na n yi zakẽ wã, a ba wã pa na n gɩdg-a ye. La biigã sã n tɩ vɩɩmd vɩ-yook n wa paam zu-loeese, rẽ yĩnga yaa a ba wã n kɩt tɩ rẽ paam-a bɩ? Ayo. (Luk 15:11-13) Woto, Wẽnnaam me pa gɩdg ninsaalbã, b sẽn wa n yãk yam n na n maan wẽngã ye. La pa yẽ n kɩt tɩ b paam zu-loees nins b tʋʋm wẽnsã sẽn wa ne wã ye. Rẽnd sɩd pa zems tɩ d ning Wẽnnaam taal yɛl nins sẽn paamd ãdem-biisã yĩng ye.
9 Wẽnnaam da bee bʋʋm n na n bas ãdem-biisã tɩ b tall manesem wẽnga. A sẽn yaa tõnd Naand sẽn tar yam la pãng wʋsgã yĩnga, pa tɩlae t’a wilg tõnd bũmb nins sẽn kɩt t’a maan woto wã ye. La yaa Wẽnnaam sẽn nong tõndã yĩng la a sẽn wilg tõnd a võorã. Sak 11 wã pʋgẽ, y na n bãnga bũmb nins sẽn kɩt t’a maan dẽ wã n paase. La bãng-y vẽeneg tɩ Wẽnnaam pa tar taal yɛl nins sẽn paamd tõndã pʋgẽ ye. Sẽn yaa lebend ne rẽ, yaa yẽ n kõt tõnd saag-yɛng ning sẽn yaa tõnd zu-loeesã tɩɩmã.—Ezai 33:2.
10. Bõe yĩng tɩ d tõe n tẽ tɩ Wẽnnaam na n kɩtame tɩ wẽnemã biis fãa sa?
10 Sẽn paase, Wẽnnaam yaa sõngo. (Ezai 6:3) Woto rat n yeelame t’a yaa yɩlemde. Wẽng baa bilf pa be a nengẽ ye. Rẽnd d tõe n teeg-a-la zãng-zãnga. La d pa tõe n teeg ninsaalbã zãng-zãng woto ye, bala wakat ninga b maanda wẽnga. Baa ninsaal ning sẽn tara tõog la a yaa pʋ-peelem soab n yɩɩd a taabã pa tar pãng n na n kɩt tɩ wẽngã nin-wẽnsã sẽn maandã sa ye. La Wẽnnaam tõeyã bũmb fãa. A tõeeme la a sɩd na n kɩtame tɩ wẽnemã biis fãa sẽn wa ãdem-biisã zutã sa. Wẽnnaam na n wa kɩtame tɩ wẽngã sa wakat fãa yĩnga!—Yɩɩl Sõamyã 37:9-11.
WẼNNAAM TAGSG YAA BÕE NE WẼGBO?
11. a) Wẽnnaam tagsg yaa bõe ne wẽgbo? b) Wẽnnaam tagsg yaa bõe ne yãmb namsgã?
11 Nananda, Wẽnnaam tagsg yaa bõe ne yɛl nins sẽn maand dũniyã zug la yãmb vɩɩmã pʋgẽ wã? Pipi, Biiblã wilgdame tɩ Wẽnnaam “nonga tɩrlem.” (Yɩɩl Sõamyã 37:28) Rẽnd bũmb ning sẽn maandã, sã n yaa tɩrg bɩ wẽng me, pak-a lame. A kisa wẽgb buudã fãa. Biiblã yetame tɩ wẽngã sẽn da wa n pid dũniyã pĩnd wẽndẽ wã, Wẽnnaam ‘sũur sãamame.’ (Sɩngre 6:5, 6) Wẽnnaam pa toeem ye. (Malaki 3:6) Namsgã sẽn be dũniyã gill zugã ket n pa noom-a lae-lae ye. Hakɩka, Wẽnnaam sũur sãamdame, a sã n get nebã sẽn namsdã. Biiblã yetame t’a “geta yãmb yelle.”—1 Pɩɛɛr 5:7.
12, 13. a) Bõe yĩng tɩ tõnd tar zʋg-sõma wala nonglmã, la d nonglmã kɩtame tɩ d tagsd wãn to ne nebã sẽn namsd dũniyã zugã? b) Bõe yĩng tɩ y tõe n kɩs sɩd tɩ Wẽnnaam na n sɩd welga dũniyã zu-loeese?
12 Wãn to la d tõe n sɩd bãng tɩ nebã sẽn namsdã pa tol n noom Wẽnnaam? Ad kaset a to sẽn wilgd rẽ: Biiblã wilgdame tɩ Wẽnnaam naana ninsaal a meng wõnego. (Sɩngre 1:26) Rẽnd yaa Wẽnnaam sẽn tar zʋg-sõma wã yĩng n kɩt tɩ tõnd me tar zʋg-sõma. Wala makre, bʋʋm soab sã n namsdẽ pa zabd yãmb sɩda? Yãmb sã n dat tɩ wẽgbã sa, bɩ y kɩs sɩd tɩ Wẽnnaam sẽn dat t’a sa n yɩɩde.
13 Bõn-sõng a yembr ninsaalbã sẽn tar yaa nonglmã. Rẽ me pukda Wẽnnaam nonglmã. Biiblã wilgdame tɩ “Wẽnnaam yaa nonglem.” (1 Zã 4:8) Yaa Wẽnnaam sẽn tar nonglmã n kɩt tɩ tõnd me tar nonglem. Rẽ yĩnga yãmb nonglmã kɩtame tɩ y rat n kɩt tɩ namsgã la wẽgbã y sẽn ne dũniyã zugã sa bɩ? Y sã n da tarẽ pãng n tõe n maan dẽ, y kõn maanẽ sɩda? Yaa vẽeneg tɩ y na maane. Y tõe n kɩsa sɩd tɩ Wẽnnaam na n kɩtame tɩ namsgã la wẽgbã sa. Kãabs nins yell b sẽn gom seb-kãngã sɩngrẽ wã pa zãmsd bɩ saag-feed ye. Sãmbg sẽn ka be, Wẽnnaam kãabsã na n pidsame! La sẽn na yɩl n tõog n tẽ kãab-kãensã, segdame tɩ y bãng Wẽnnaam ning sẽn kãab rẽ wã n paase.
WẼNNAAM DATAME TƖ Y BÃNG A SẼN YAA A SOABA
14. Wẽnnaam yʋʋrã yaa bõe, la bõe yĩng tɩ d segd n pʋt-a?
14 Yãmb sã n dat tɩ ned bãng-yã, yaa bõe la y na n maane? Y kõn togs a soabã y yʋʋr sɩda? Wẽnnaam tara yʋʋr bɩ? Tũudum wʋsg yetame tɩ yʋ-kãng yaa “Wẽnnaam,” “Zusoaba” bɩ “Soaala,” la yʋ-kãensã baa a yembr pa yʋ-peell ye. B yaa naam yʋya, wala “rĩma,” la “perzidã” sẽn yaa naam yʋyã. Biiblã wilgdame tɩ Wẽnnaam tara naam yʋy wʋsgo, wala makre, “Wẽnnaam” la “Zusoaba.” La Biiblã wilgdame me tɩ Wẽnnaam tara yʋ-peell sẽn yaa a Zeova. Yɩɩl Sõamyã 83:19, yetame: “Yãmb y ye bal yʋʋr n yaa [a Zeova, NW]; yãmb yaa Sẽn-ka-to dũniyã tɛk fãa.” Yʋ-kãngã sã n pa be Biibl ning yãmb sẽn tarã pʋgẽ, bɩ y ges Vẽnegrã sẽn be seb-kãngã seb-neng 195-7 pʋgẽ wã n bãng bũmb ning sẽn kɩt tɩ yaa woto wã. Bũmb sẽn be yaa tɩ Wẽnnaam yʋʋrã pukda naoor tusa tẽn-kʋdem wẽndẽ Biibl dãmb nins b sẽn gʋls ne nugã pʋsẽ. Woto, a Zeova ratame tɩ y bãng a yʋʋrã la y pʋt-a. A tũnugda ne Biiblã n na n wilg yãmb a sẽn yaa a soaba.
15. Yʋʋr ning sẽn yaa Zeova wã võor yaa bõe?
15 Wẽnnaam kõo a meng yʋʋr võor sẽn tagem. A yʋʋrã sẽn yaa a Zeova wã rat n yeelame tɩ Wẽnnaam tõe n pidsa kãabg ning fãa a sẽn kãabe, la t’a tõe n pidsa a raabã fãa. * Wẽnnaam yʋʋrã sɩd ka to ye. Yaa yẽ bal n tõe n tall yʋ-kãnga. Yɛl wʋsg pʋsẽ, a Zeova ka to ye. Bõe yĩng tɩ yaa woto?
16, 17. A Zeova naam yʋy nins sẽn pʋgdã tõe n zãmsa tõnd bõe: a) ‘Sẽn-tõe-fãa’? b) ‘zãmaan fãa Rĩma’? d) “Naandã”?
16 D neeme tɩ Yɩɩl Sõamyã 83:19 yetame t’a Zeova “yaa Sẽn-ka-to.” Leb n yaa a Zeova bal n yaa Wẽnnaam “Sẽn-tõe-fãa.” Wilgri 15:3 yetame: “Wẽnnaam [a Zeova] Sẽn-tõe-fãa wã, yãmb tʋʋma yaa kãsemse, la b seka yɛɛsgo. Buud fãa Rĩma, yãmb sẽn maanda fãa yaa tɩrga la sɩda.” Naam yʋʋr ning sẽn yaa “Sẽn-tõe-fãa wã” wilgda tõnd tɩ yaa a Zeova n tar pãng n yɩɩd neba fãa. A pãngã ka to ye. A leb n yɩɩda bũmb fãa. B boonda a Zeova 1 Tɩmote 1:17 Sebr Sõng pʋgẽ tɩ ‘zãmaan fãa Rĩma.’ Naam yʋʋr ning sẽn yaa ‘zãmaan fãa Rĩma’ tẽegda tõnd tɩ bũmb a to me n kɩt t’a Zeova ka to ye. Yaa yẽ bal n pa tall sɩngr la a pa na n tall saabo. Yɩɩl Sõamyã 90:2 yetame: “Yãmb yaa Wẽnnaam wakat sẽn ka sɩngr tɩ ta wakat sẽn ka sɛɛbo.” Ad woto sɩd yaa gomd sẽn tar pãng wʋsgo!
17 A Zeova leb n ka to, sẽn mik tɩ yaa yẽ a yembr bal la Naandã. Wilgri 4:11 pʋgẽ d karemda woto: “Tõnd Zusoab [a Zeova] la tõnd Wẽnnaam, yãmb n zems tɩ reeg pẽgre la waoogre la pãnga, tɩ bõe, yãmb n naan bũmb fãa, la yaa yãmb daaba yĩng la yãmb naan bãmb tɩ b beẽ.” Bũmb nins fãa yell yãmb sẽn tõe n tagsã, sẽn sɩng ne malɛgsã sẽn be saasẽ wã n tɩ tãag ãdsã yãmb sẽn tõe n yã wʋsg yʋngã, tɩɩsã biisi, zĩmã sẽn be ko-kãsemsẽ la kʋɩlsẽ wã, bãmb fãa sẽn be wã yaa a Zeova sẽn yaa Naandã sẽn naan-bã yĩnga!
Y TÕE N PẼNEGA A ZEOVA BƖ?
18. Bõe yĩng tɩ neb kẽer tagsdẽ tɩ b pa tol n tõe n pẽneg Wẽnnaam, la bõe la Biiblã yet rẽ wɛɛngẽ?
18 Neb kẽer sã n karem n bãng a Zeova sẽn yaa a soabã vẽenega, b yɛɛsdame. Wẽnnaam sẽn yaa kãseng wʋsg n yɩɩd-bã kɩtame tɩ b tagsdẽ tɩ b pa tõe n pẽneg-a abada, bɩ b tẽed t’a get-b-la wa zaalem. La tags-kãngã zemsame bɩ? Biiblã sẽn yet bũmb ningã pa wõnd woto lae-lae ye. A goma a Zeova yell woto: “Tɩ bõe, Wẽnnaam ka zãr ne tõnd ned ba a yen ye.” (Tʋʋma 17:27, Kãab-paalgã Koe-noogo) Biiblã pʋd n sagenda tõnd woto: “Bɩ y kolg Wẽnnaam, la [a] na kolg yãmba.”—Zak 4:8.
19. a) Wãn to la d tõe n sɩng Wẽnnaam pẽnegre, la nafa wã yaa bõe? b) Wẽnnaam zʋg-sõma bʋs n be yamleoog ne yãmb n yɩɩda?
19 Wãn to la y tõe n pẽneg Wẽnnaam? Pipi, ket-y n zãmsd-y n bãngd Wẽnnaam. A Zezi yeelame: “Vɩɩm sẽn ka sɛta yaa woto, tɩ bãmb na bãng yãmb sẽn yaa sɩd Wẽnnaam sẽn ka to la a Zezi Kirist yãmb sẽn tʋm a soabã.” (Zã 17:3) N-ye, Biiblã yeta tõnd t’a Zeova ne a Zezi bãngr kõta “vɩɩm sẽn ka sɛta.” Wa d sẽn zoe n yã wã, “Wẽnnaam yaa nonglem.” (1 Zã 4:16) A Zeova leb n tara zʋg-sõma a taab sẽn be yamleoogo. Wala makre, Biiblã yetame t’a Zeova yaa ‘Wẽnnaam sẽn yaa nimbãan-zoet la bark kõata. A sũur ka yikd tao-tao ye, la a nonglem yaa wʋsgo.’ (Yikri 34:6) A ‘yaa sõngo, la a kõta sugri.’ (Yɩɩl Sõamyã 86:5) A tara sũ-mare. (2 Pɩɛɛr 3:9) A yaa sɩd soaba. (Ezai 49:7) Y sã n karemd Biiblã n paasdẽ, y na n yãa a Zeova sẽn puk zʋg-sõma kãensã to-to la a taab sẽn be yamleoogo.
20-22. a) Tõnd sẽn pa tõe n yã Wẽnnaamã kɩtdame tɩ d pa tõe n pẽneg-a bɩ? Wilg-y y leokrã võore. b) Neb kẽer tõe n pẽdga yãmb tɩ y maan bõe, n tẽed tɩ yaa y neer yĩnga, la bõe la y segd n maane?
20 Yaa sɩda, Wẽnnaam sẽn pa tar yĩn-nemsã yĩnga y pa tõe n yã-a ye. (Zã 1:18; 4:24; 1 Tɩmote 1:17) La y sã n zãms Biiblã, y tõe n wa bãng-a-la sõma. Wala yɩɩl-gʋlsdã sẽn yeelã, y tõe n yãa a Zeova neermã. (Yɩɩl Sõamyã 27:4; Rom dãmba 1:20) Y sã n bãngd a Zeova n paasdẽ, a na n yɩɩ vẽeneg ne-y n paase, la y na n nong-a lame la y pẽneg-a n paase.
21 Y na n wa bãnga bũmb ning sẽn kɩt tɩ Biiblã yet tõnd tɩ d ges a Zeova wa d Ba wã võore. (Matɩe 6:9) Pa tõnd vɩɩmã sẽn yit a nengẽ wã bal ye, a ratame me tɩ d vɩɩmã yɩ sõma n paase, wala ba buud fãa sẽn nong a kamb sẽn dat-b ne neerã. (Yɩɩl Sõamyã 36:10) Biiblã wilgdame me tɩ ninsaalb tõe n yɩɩ a Zeova zo-rãmba. (Zak 2:23) Mams-y n ges-y-yã: Yãmb tõe n lebga ãndũniyã fãa Naand zoa!
22 Yãmb sã n kẽngd taoor ne y Biiblã zãmsgo, neb kẽer tõe n wa pẽdgd-y lame tɩ y bas zãmsgã, n tẽed tɩ rẽ yaa y neer yĩnga. B tõe n yɛɛsda rẽ na n wa kɩt tɩ y toeem tũudum. La ra bas-y tɩ ned baa a yembr gɩdg-y tɩ y kong Wẽnnaam zoodã sẽn ka mak-n-taagã ye.
23, 24. a) Bõe yĩng tɩ y segd n ket n sokd sogsg yãmb sẽn zãmsd bũmb ningã wɛɛngẽ? b) Bõe yell la sak ning sẽn pʋgdã na n gome?
23 Yaa sɩd tɩ yɛl n be tɩ y pa na n wʋm b võorã sɩngrẽ wã ye. Rɩlla y tall sik-m-meng n kos sõngre, la ra bas-y tɩ yãnd gɩdg-y ye. A Zezi yeelame tɩ yaa sõma tɩ d yɩ sik-m-mens rãmb wa kom-bõonego. (Matɩe 18:2-4) La wa tõnd sẽn mi wã, kamb sokda sogsg wʋsgo. Wẽnnaam datame tɩ y paam y sogsgã leoore. Biiblã pẽgda neb kẽer sẽn da baood ne b sũy fãa n dat n bãng Wẽnnaamã. B maaga b yĩns n vaees Gʋlsg Sõamyã sẽn na yɩl n kɩs sɩd tɩ b sẽn da zãmsd bãmb bũmb ninsã yaa sɩda.—Tʋʋma 17:11.
24 Yaa ne Biiblã zãmsg maasem la d tõe n bãng a Zeova sõma n yɩɩda. Biiblã yaa toor ne sebr a to buud fãa. Wãn to? Sak ning sẽn pʋgdã na n goma rẽ yelle.
^ sull 15 Vẽnegr la b kõ n paas Wẽnnaam yʋʋrã võor la a boolg wɛɛngẽ seb-neng 195-7 pʋgẽ.